Altzan kezkatuak daude

Altzan egin duten bileretako bat. (Argazkia: Altzako Historia Mintegia)

Altzan oso kezkatuak daude Ekialdeko Barrutia dela eta, Estibaus webgunean aipatu dutenez. Ekialdeko Barrutiaren Udal Batzarra osatzea ez da lan erraza izan, eta bukaera eman zioten prozesuari joan den ostiral arratsaldean. Argi dago bilera hura ez zela izan partaideen gustukoa: “Bost minututan gauzatu zen ekitaldi iluna, non ez ziren agertu baizik eta lotura zuzena duten udal agintariak, eta hauek ere hutsune nabarmenekin. Ekimen honek ez zuen merezi izan ez udalaren prentsa ohar bat eta ez ere udalaren webguneko albisteetan aipamenik ere”.

Hain zuzen, Altzako udal eraikin zaharrean eman zioten bukaera eraketa prozesuari, azken sei hilabetean egindako lanaren ostean. Talde politikoen izenean, zazpi partaide sartu dituzte batzordean; eta Altzako elkarteen artean, zortzi ordezkari. “Espero dezagun gertatutakoak ez erakustea benetan espero daitekeena udal agintarien aldetik, bai batzar honek jokatu dezakeen paperaz, eta Ekialdeko Barrutia martxan jartzeko erabaki administratiboak adierazi dezakeenaz”, diote mintegikoek.


Helduak euskalduntzeko ahala indartzera deitu du AEK-k, Korrika amaituta

«Inoizko Korrikarik handiena». Balorazio hori egin dute antolatzaileek. Igandean jo zituen Korrikak Bilboko kaleak, eta Lorea Agirre kazetariak irakurri zuen lekukoak barruan eraman duen mezua: «Ez gara menpeko perpausa. Menpeko izateari utzi, eta ahalduntzea da kontua».


CJ Twomey soldadua

CJ Twomey munduko bazter guztietara eraman nahi izan du amak azken urtebetean. Semearen gustuko lekuak, bidaiak eta abentura motak aukeratu ditu horretarako. Andreak sare sozialak izan ditu lagun, batez ere Facebook. Bertan orri bat ireki, eta mundu osoko jendearen babesa lortu du. 9.000 lagunek baino gehiagok egin dute bat harekin. Hainbeste pertsona ezezagunen laguntza lortu du, non, azkenean, selektiboagoa izatea erabaki duen. Ezin leku guztietara heldu, ezin eskaintza guztiei erantzun.

Semearen gogoak gidatu du ekimena, semearen ametsak egia bihurtzeak, baina bidean beste helburu batzuk lortu ditu emakumeak, hasieran espero ez zituenak. Batek baino gehiagok mezuak idatzi dizkiote CJ Twomeyren amari hauxe aitortzeko: bizitzari beste ikuspuntu batetik begiratzen diotela orain, semearen nahiak asebetetzeko bultzatu duen ekimenari esker. Horrekin bat egin, eta beste aldarte bat piztu zaie barruan. Batzuk suizidioaren ateetan egon dira, baina laguntza saio horri esker aurre egin diote depresioari. Bizitza ahal denik eta modurik onenean aprobetxatu beharraz ohartu dira. Berandu baino lehen gozatu ihesi doan denboraz, inoiz itzuliko ez denaz.

Suizidioaren gaia du hizpide, hain zuzen ere, Henning Mankell idazle suediarrak bere azken liburuan. «Zerk amorratzen edo nazkatzen du bere buruaz beste egiten duen pertsona? Bizitzak berak. Aspertzeak, gogaitzeak. Goizero zeure burua ispiluan ikusten duzunean sentitzen duzun nekeak», azaldu du Wallander detektibearen sortzaileak, Liberation egunkari frantsesari eskainitako elkarrizketan.

Duela urtebete pasatxo bururatu zitzaion Twomey andreari semea hara-hona eramatea. Duela urtebete pasatxo ere antzeman zioten minbizia Mankelli. Gaitzari azken unera arte aurka egiteko gogoa du idazleak. Horixe azaldu du duela gutxi Suedian argitaratu duen Kvicksand —Harea mugikorrak— lanean. Hiltzeari buruzko hausnarketa da Mankellen testua. Suediarrak «heriotzaren hats hotza» sentitzen du batzuetan, baina ez da haren beldur. Argi du bere geroa zein den. «Gizakiaren patua ahanzturan iluntzea da», adierazi dio egunkari frantziarrari.

Etorkizunean semea ahanzturan ez galtzeko egin du ahalegina Twomey andreak. Ekimenak bizitzeko kemena, poza pizteko balio izan dio. Nolabait modu berezi batean begiratzen dio emakumeak hil ondokoari, zerbaiten esperantzan-edo. Zentzu erlijiosotik fededuna ote den galdetu dio kazetariak Mankelli. «Ez. Errespetatu egiten ditut fededunak, eta haiek ni errespetatuko nautela espero dut».

Facebooken orria irekitzeko asmoa senarrarekin lotu zuen Twomey andreak, BBC hedabide britainiarrak zabaldu duenez. Scattering CJ orrian ikus daiteke semearen ibilbidea. 100 herrialdetan baino gehiagotan dute haren berri. Orri horretan sartu, eta hortxe ageri dira CJ Twomeyren errautsak lau haizeetara bota dituzten lekuak. Afganistan aldetik Galapago uharteetaraino, besteak beste. Hiri handi zein herri txikiak, naturaren leku ezagun eta bitxienak daude zerrendan. Hala ere, argazki bat gailentzen da guztien artetik. Bertan gazte irribarretsu bat ageri da. Eguzkitako betaurrekoak ditu, eta Boston Red Sox beisbol taldearen kamiseta. CJ Twomey da.

Gaztearen amak ontzi batean gorde zituen haren errautsak, baina gero, pentsatzen hasi, eta Twomeyk gustura asko bisitatuko zituen lekuetara eramatea deliberatu zuen. Semea heriotzaren itzaletatik bizitzaren argietara itzularazteko modu sinbolikoa izan zen. Haren heriotzak eragindako erruduntasun sentimendua aldentzeko modua. Izan ere, CJ Twomey soldadu estatubatuarrak bere buruaz beste egin zuen 2010eko apirilaren 14an. Hogei urte besterik ez zuen Maine-ko gazteak. Handik hiru urte eta erdira hasi zen ama errautsak munduan barreiatzen.

Mankellek ez du kemena galdu: «Bizitza behin baino ez da gertatzen: horixe dugu haren alde ederrena. Ezin duzu gelditzeko esan, atzera egin, eta berriro hasi. Bizitza bakoitza bakarra da, originala».


30 urte alardean

ESkopetarien kapitaina izango da Justo Lillo. 30 urte daramatza alardean parte hartzen, eta aurtengoa azkena izango dela azaldu du, horregatik, "ohorea" da beretzat konpainien kapitain izatea aurten.


'Gomezagoren ipuina' erosteko aukera dago oraindik Alondegian

Olentzerorik ez dakizula zer eskatu. Baleike Kultur Elkarteak 2014an atera zuen 'Gomezagoren ipuina' izan daiteke erantzuna. Josu Waliñok idatzitako eta Ander Hormazurik marraztutako ipuina salgai dago Alondegiko bulegoetan, 9:30etik 14:00etara, 10 euroan.

Hemen irakur ditzakezue 2014ko aurkezpenean esandakoak.


Uribetxebarriak gose-greba hasi du bere egoera salatzeko

ETAko presoa Donostiako Ospitalera eraman dute bere osasun egoera larriagatik, eta Espainiako Gobernuak honen guztiaren aurrean "pauso bat bera ere ez" duela eman salatu nahi du.

Josu Uribetxebarria ETAko presoak gose-greba hasi du bere egoera salatzeko, Herrira presoen aldeko mugimenduak azaldu duenez. Presoak giltzurruneko minbizia dauka, eta orain metastasia ere antzeman diote. Horregatik, Donostia Ospitalera eraman dute, Leongo espetxetik.

Ekintza honen bidez, presoak Espainiako Gobernuak bere egoeraren aurrean “pauso bat bera ere ez” duela eman salatu nahi du, eta azken orduetan izandako arazo batzuen ostean, berarentzat eta bere familiarrentzat “tratu duina” eskatu du.

"Erabaki gogorra izango da niretzat, baina ez dago atzera egiterik", adierazi du Uribetxebarriak, Gara egunkariak egindako elkarrizketa batean.

"Nire egoeran egonda, ez dut uste asko luzatuko litzatekeenik. Gorrotoa horrenbesteraino heltzen bada, duintasunez hiltzea izango da nire asmoa", gaineratu du.

Uribetxebarriak gogorarazi duenez, "orain gaixo larria naiz eta euren legeen arabera eskubidea dut baldintzapeko askatasunean kaleratua izateko".

"Tratu justu eta duina bakarrik eskatzen dut, legeak jasotzen duena, nahiz eta euren interesen arabera aplikatu. Ni ez naiz joko horretan sartuko", nabarmendu du.

ETAren biktima bati zer esango liokeen galdetuta, presoak erantzun du "elkar ez ulertzeak" ez duela "laguntzen", eta hori ez dela "bidea". "Baina bai, hitz egiteak laguntzen duela esango nieke ETAren biktimei; bidea ez ixteko, badaudela minimo batzuk ados egoteko modukoak direnak eta hortik hasi behar dugula, gero eta bide sendoagoa egiteko. Bakoitzak bere ideiekin baina errespetuz eta tolerantziaz, elkar bizitza bat lortu arte gutxienez", amaitu du.


Jende asko erakarri zuen ardo dastatzeak

Giro ederra egon zen joan den zapatu iluntzean Eskoriatzako herriko plazan. Aitzorrotz kultura elkarteak antolatuta, Errioxako saldak dastatzeko aukera izan zuten han batu zirenek.

Hasiera lasaia izan bazen ere, Pirritx, Porrotx eta Marimotots pailazoen ikuskizuna amaitu zenean, jende askok plazarako bidea hartu zuen, ardoa eta txistorra pintxo beroa jateko asmoz.

Urtekoa, ondua eta zuria

19:30erako plaza jendez lepo zegoen. Ordurako, udaletxeko arkupetan, jo eta su zeuden zartaginak txistorra gozoa frijitzen; plazan jarritako bost karpetan, berriz, ardo botilei kortxoa kentzeko astirik ez zuten. Aurreko edizioetan bezala, salmenta txartel bidez egin zuten; 5 euroren truke beste horrenbeste txartel jaso zuten ardo zaleek.

Askotariko salda edateko aukera izan zuten han. Urtekoei dagokionez, Ostatu, Ikasle, Eredun eta Larchago; eta ardo ondoen harira, Mazarredo, Larchago, Salabal eta Marques de Vitoria. Ardo zuria gustuko zutenek, bestalde, Blanco Nieva zuten. Musika ez zen falta izan dastatzea iraun zuen bitartean: herriko txistulariak emanalditxoa eskaini zuten.


Pettik kontzertua emango du martxoaren 17an Marina Txiki tabernan

Tarteka Jazz Elkartearen eskutik, martxoaren 17an, larunbatean, Petti bakarlariak kontzertua emango du Marina Txiki tabernan 22:30ean. Informazio gehiagorako, www.petti.eus webgunea kontsultatu daiteke.


Enpresarien web orria berrituta

Dagoeneko bisitatu daiteke Sakanako Enpresarien Elkartearen web gune berritua, www.aesakana.com. Hasierako orrian elkarteak antolatutako ikastaroen eta azken jardueren berri jaso daiteke. Bestalde, menuen bidez, elkarteko kide eta laguntzaile diren enpresen berri ere jaso daiteke. Elkarteak eskaintzen dituen zerbitzuak ere ezagutzeko aukera ematen du web orriak.


Gibolako itzalak abiatu du bere ibilbidea

Legazpiko Ane Odriozolaren bigarren eleberria kalean da, La sombra de Gibola (Gibolako itzala). Duela bi urte kaleratu zuen El secreto de Gibola liburu arrakastatsuaren jarraipena da. Bi liburuak Circulo Rojo argitaletxearekin egin ditu idazle legazpiarrak.

Liburu berriaren aurkezpena egin behar zuen Odriozolak ostegun arratsaldean Latxartegi aretoan, baina ekitaldia bertan behera utzi zuen eta liburuak sinatzen jardun zuen udaletxe aurrean jarritako mahaian. Irakurle ugari hurbildu zen bertara eta ilara luzeak sortu ziren.

Gibolako itzalaren berri ematen duen liburua salgai dago Legazpiko Odriozola arraindegian eta Apatxo eta Hizkuntza liburu dendetan. Goierrin, Zumarragako Aresti eta Urki liburu dendetan, Beasaingo Mirentxun, Ordiziako Larratxan eta Lazkaoko Gerrikon eta Zerik ile apaindegian eros daiteke. Elkar dendetan ere salgai dago, eta internet bidez elsecretodegibola.com webgunean ere bai. Bestetik, Amazonen euskarri digitalean eskuratu daiteke.


Field Target txapelketa egingo dute igandean Barrikan

Igande honetan, urriak 4, Barrikako Field Target Txapelketaren bigarren edizioa jokatuko dute Zabaletxe zelaian, Meñakoz hondartza ondoan. Hain zuzen, Bizkaiko zein Euskal Herriko lehiaketetarako puntuagarria da proba. Ehizan egongo balira bezala, aire konprimituko karabinekin diana batzuei tiro egitean datza modalitate hori eta, aste bukaerako saioa, Barrikako Udalarekin elkarlanean antolatu du Euskadiko Field Target Elkarteak. Gauzak horrela, goizeko 10etan hasiko dira tiratzaileak armak doitzen eta beroketak egiten. Eta ordu erdi beranduago hasiko da lehiaketa. 30 lagun inguruk parte hartuko dute, udal iturrien arabera. Sari banaketa, berriz, 13:30ean egingo dute. Eta ondoren, tiro erakusketa egingo dute, zeinean nahi duen guztiak parte hartu ahal izango duen. Argazkian, Field Target txapelketa Zumarragan / Otamotz, Urretxu eta Zumarragako Atari Digitala.


Emakumeekiko hika hizketa landuko dute Gabirian Nokaldian

GABIRIA // Agirin berdintasun taldeak Nokaldia antolatu du Gabirian. Azaroaren 23tik abenduaren 1era izango da, eta noka hizketa moldea erabiltzen ohitzeko garaia izan nahi du. Emakumeei zuzenduta egiten den hika erregistroari deitzen zaio noka aritzea. Nokaldiaren aurretik, ikastaro bat emango dute, nokako formak ezagutzeko. Azaroaren 8an, 15ean eta 22an, 19:00etatik 20:30era izango dira, Gabiriako kultur etxean.


Potxin eta Patxin pailazoen emanaldia izango da plazan

‘Ostegunero’ udako programaren barruan

Gaur, abuztuaren 11, osteguna, iluntzeko 19:00etan, Orioko Udalak antolatuta, Potxin eta Patxin pailazoen emanaldia izango da plazan.

Udan, Udalak antolatzen dituen ekintzetan, Ostegunero programaren barruan kokatzen da pailazoen emanaldia. Beste batzuetan ere izan dira gurean, baina urtero ikuskizun berria eskaintzen dute pailazo hauek herriz herri.

Ohitura onak du izena aurtengoak eta pil-pilean dauden gaiak

jorratuko dituzte. Antzerki, mimo, malabare, joko eta elkarrizketaren bidez bizitzaren ohitura onen berri izango dugu.

Mugikortasunari buruz jarduten dute pailazoek, besteak beste, ikastetxera joateko zein garraio

ditugun aukeran aipatuz. Jateko ohituren inguruan ere jardungo dute, horretarako, hamaiketakoan janari fresko eta osasungarriak hobeak direla potekoen ordez eta abar esango dute. Birziklatzearen inguruan ere arituko dira, jolasen bidez nola birziklatu irakatsiz.

Hainbat eta hainbat gai plazaratuko dituzte, beti ere materialen erabilera zuzenari buruz hizketan. Ordezkatu, murriztu, berrerabili, birziklatu eta

berreskuratu hitzak praktikan ipiniko dituzte, saio dinamiko eta

dibertigarri batean, elkarrizketa eta jolasen bidez.

Ordu eta laurden inguruko emanaldia izango da plazakoa, beti bezala, doan.


Zabalik da, atzera ere, Erdiko Denda

Mertxe Anasagastik astebete pasatxo darama negozio berrian.

Mertxe Anasagasti aurkituko duzue aurrerantzean Erdiko Dendan. Urriaren 2an zabaldu zuen negozio berria, eta astelehenetik domekara bitartean aurkituko duzue dendan. Besteak beste, fruta eta barazkiak, askotariko elikagaiak eta ogia saltzen ditu. Ogiberriko ogi egin berria, hain zuzen ere.


Asteazkenean zabalduko dituzte Ogasunaren bulegoak

Hilaren 13tik uztailaren 29ra arte izango da bulegoan errenta aitorpena egiteko aukera, aurrez hitzordua hartuta. Dena den, errenta aitorpena etxetik egitea aholkatu dute. Herritarren arretarako zerbitzua ere martxan jarriko dute asteazkenean.

Gipuzkoako Foru Ogasunak 2019ko Errenta aitorpena aurkezteko modalitate mekanizatua aktibatuko du datorren asteazkenean, hilak 13, eta bulegoak irekita egongo dira uztailaren 29ra arte. Tartean da Azpeitiko bulegoa (Julian Elorza, 3). Ogasuneko instalazioak erabiltzeko beharrezkoa da aurrez hitzordua hartzea. Asteartean irekiko da horretarako epea; 943 11 30 00 telefonora deituta edo www.gipuzkoa.eus/ogasuna/renta webgunean sartuta hartu beharko da hitzordua. Ogasun eta Finantzetako foru diputatu Jabier Larrañagak gogoratu duenez, COVID-19 gaitzak eragindako pandemiak sortu duen ezohizko egoerak errenta aitorpena aurkezteko modalitate hau atzeratzera behartu zituen. “Ezohizko agertokian jarraitzen dugu, eta hori dela eta garbiketa eta segurtasun neurri guztiak indartu ditugu bulegoak ireki aurretik”, adierazi du.

Ogasunak mantendu egiten du aitorpena beste modalitate baten bitartez aurkezteko gomendioa; hau da, etxeetara bidali den autolikidazio proposamena onartzea (aitorpen guztien %60 inguru dira) edota internet bidez aurkeztea gomendatzen du. “Agertokia benetan arraroa denez, Errenta kanpaina honetan ahalegin berezia egin dugu, Gipuzkoako zergadun guztiek beraien aitorpena etxetik mugitu gabe egin ahal zezaten. Horrela, helburu hori gauzatzeko martxan jarri genituen erreminta guztiak mantentzen ditugu”, adierazi du Larrañagak.

Bulegoek orain arte zituzten langile kopuru bera izango dute, baina egunean ohikoa baino %25 hitzordu gutxiago emango dituzte, instalakuntzetan jende pilaketak saihesteko. Gainera, langilea eta zergaduna isolatzeko babeserako manpara batzuk instalatuko dituzte. Itxaroteko ilarei dagokionean, gutxienezko bi metroko tartea errespetatu beharko da, eta bulegoan tokirik ez badago, zergadunak kanpoan itxaron beharko du. Gainera, bulegoen garbiketa indartuko da, eta gel hidroalkoholikoa jarriko da zergadunentzat, sarreretan eta irteeretan. Garrantzitsua da hitzordu bakoitzera pertsona bakarra joatea, eta bikoteen kasuan, nahikoa da bietako bat agertzea, bestearen idatzizko baimenarekin eta NANaren kopiarekin. Ogasunak beharrezkoa den dokumentazio guztia eramatea aholkatzen du, bulegoetara itzultzea ekiditeko. Itxaron ilarak antolatzen dituen langilearen aginduak betetzeko ere eskatu dute. Azkenik, zergadunak sukarra edota COVID-19 gaitzaren sintomak baldin baditu —edota sintoma horiek dituen norbaitekin bizi baldin bada—, ezingo du bulegora joan.

Arretarako bulegoak martxan

Errenta aitorpena aurkezteko azpiegiturez gain, herritarren arretarako bulegoak ere berreskuratuko ditu Ogasunak datorren asteazkenetik aurrera. Bulego horietan edozein zerga kudeaketa egin daiteke, Kasu horietan, ordu erdi aurreratuko da ohiko irekiera ordutegia: lanegunetan zabalduko dute, astelehenetik ostiralera, 8:00etatik 14:00etara. Berritasun nagusi bezala, aurretiazko hitzordua hartzeko sistema ezarri dute bulego horietara bertaratu ahal izateko. Horretarako, modu bakarra 943 11 30 00 telefonora deitzea da. Zerbitzu hau ez da egongo erabilgarri webgunean, errenta mekanizatuko hitzorduarekin ez deskuidatzeko.

Errenta mekanizatuko bulegoetan bezala, herritarren arretakoetan ere ilaren kudeaketa eta kontrol sistemak indartuko dituzte, eta segurtasun neurriak hartuko dituzte. Bulegoren batera bertaratzeko asmoa duten zergadunei, Ogasunak eskatu die aurrez www.gipuzkoa.eus/ogasuna webgunea kontsultatu edo 943 11 30 00 telefonora deitzeko, egin nahi dituen tramiteetan behar duen dokumentazio guztia kontsultatzeko eta beharrezkoak ez diren desplazamenduak ekiditeko. Gainera, eta errenta kanpainan bezala, zerga kudeaketarako bide telematikoak lehenesteko gomendioa mantentzen da. Gaur egun, posible da ia edozein tramite etxetik egitea, departamentuaren bulegoetara gerturatu gabe.


500 mendizale baino gehiago harrapatuta gelditu dira Lombok uhartean, lurrikaragatik

6,4 graduko lurrikararen ondorioz, luiziak izan dira eta Rinjani mendian zeudenak jaitsi ezinda daude geratu dira.

Indonesian, lurrikararen ondorioz Lombok uharteko Rinjani mendian harrapatuta gelditu diren 500dik gora mendizaleak jaisten ahaleginduko dira erreskate taldeak astelehen honetan. Gutxienez 14 pertsona hil eta 162 pertsona zauritu dira herrialdean.

Astinduaren eraginez, luiziak gertatu dira Rinjani mendian eta mendizaleak jaitsi ezinda geratu dira. Mendizaleen artean bost espainiarrak dira eta hogeita hamar inguru, ostera, frantziarrak. Dena den, guztiak onik daude.

Sutopo Purwo Nugroho Hondamendiak Kudeatzeko Indonesiako Agentziako bozeramaileak (BNPB) sare sozialetan zabaldutako datuen arabera, bi helikoptero lanean ari dira eta dagoeneko 246 pertsona ebakuatu dituzte.

Harrapatutakoen artean 200 thailandiar daude, Bangkok Post egunkariak dakarrenez. Gaua kanpadendatan igaro dute eta oraingoz nahikoa elikagai ba omen dute. Rinjani sumendia da igandean lurrikara jasan zuen Lombok uharteko turismo atrakzio nagusia.

Behin-behineko balantzearen arabera, 14 pertsona hil eta 162 zauritu dira -105 larri daude-. Gainera, milaka eraikin kaltetu dira eta, orotara, 6.200 familia baino gehiagori eraginez.


Elorrioko zergak eta tasak %1 igoko dituzte

Ordenantza fiskalak lantzeko prozesuan EAJk izandako jarrera kritikatu du EH Bilduk.

Eguenean egindako osoko bilkuran 2019rako zergak eta tasak %1 igotzea onartu zuten. Bestalde, herriko ostalaritza eta merkataritza guneetan egiten dituzten obretan hobariak egongo direla jakitera eman zuten. EAJk gobernu taldeak aurkeztutako proposamenaren kontra bozkatu zuen eta Herriaren Eskubidea abstenitu egin zen.

Horrez gain, Elorrioko Udalaren gerakina 1.800.000 eurokoa dela jakitera eman zuten. "Elorriarrentzako zerbitzuak gero eta hobeagoak eta zabalgoak izan daitezen lanean ari gara, eta esan dezakegu legegintzaldi honetan helburuak betetzen ari garela”, adierazi zuen Buruagak.

EAJren jarrera kritikatu du EH Bilduk

Bestalde, eguneko bilkuraren ostean EAJk kideek egindako adierazpenei erantzunez, ordenantza fiskalak 2019rako aurrekontuak lantzeko abiapuntua izango direla jakitera eman du gobernu taldeak prentsa ohar bidez. "Guk partehartzea urte osoan zehar sustatzen dugu, horregatik elorriarrekin eta eragileekin hamaika bilera egin ditugu gaiak jorratzeko. Parte hartze zuzena da guk bultzatutakoa eta ez gara itxura egiteko prozesu partehartzaileak bultzatzearen aldekoak”, adierazi du Buruagak.

Horrez gain, ordenantza fiskalen prozesuan Elorrioko EAJ gobernu taldearen "aurka" ibili dela salatu dute. "Ulertzen dugu oposizioan egoteak gu kritikatzea dakarrela, baina EAJri eskatzen diogu elorriarren interes orokorrak ez ditzala kaltetu interes elektoralengatik”, esan du Buruagaz. Horrez gain, EH Bilduk lankidetza "zuzenagoa eta eskuzabalagoa" izan daiten "elkarlana" eskatzen dietela esan dute.


Fruta-arbolak landatzeko 30.000 euroko diru-laguntza emango du Aldundiak

Bereziki sagarrondoa bultzatu nahi dute.

30.000 euroko diru-laguntza zuzenduko die Arabako Aldundiak fruta-arbolak landatzen dituzten herrialdeko nekazariei. 18 eta 65 urte bitartean badituzte eska dezakete laguntza, eta horrez gainera, formazioa eta lan esperientzia egiaztatu behar dituzte fruta-arbolen landaketan. Frutikulturak zer aukerak dituen sakon jakiteko, Arabako Foru Aldundiak azterlan bat egin du. Horretan aztertu dute batik bat zer egoeratan dagoen orain sagarraren laborantza Araban, eta horrek balio izan du fruta-arbola hori datozen urteetan sustatzeko estrategia bat diseinatzeko.

Aldundiaren arabera, Arabako dibertsitate klimatikoak eta aldeko orografiak hainbat fruta-arbolen landaketa ahalbidetzen dute, bereziki sagarrondoarena: "Gure lurraldean antzina-antzinatik dagoen labore tradizionala da, eta berriki eratu da Euskal Sagardoa Euskal Herriko sagardo naturalaren jatorri deitura babestua, eta horrek aukera ematen du sagarrondoaren laborantza garatzeko eta haren ekoizpenari loturiko jarduera eraldatzailea sustatzeko". Araban sagardotarako sagarrondoak landatzeak sagardogintza sektorearen "premia larriari" erantzun diezaiokeela uste du Aldundiak.

Halaber, intxaurrondoa edo olibondoa bezalako laboreak ere interesgarriak izan daitezkeela adierazi du Aldundiak, "laguntzen dutelako nekazaritza jarduera dibertsifikatzen eta mantentzen, tokian tokiko barietateak edo nekazaritza dibertsitatea kontserbatzen eta hobetzen, eta paisaia kontserbatzen".


Serigrafia nola egin erakutsiko dute Bearten

Beartek antolatuta, serigrafia ikastaroa egingo dute otsailaren 23an eta 24an. Garikoitz C. Mu-ruak eskainiko du ikastaroa, 50 euroren truke.

Bi eguneko ikastaroa izango da. Zapatuan, 10:00etatik 13:00eta-ra izango da, eta ikasiko dute teoria; horrez gain, emultsioa eta diseinua eta estanpazioa egingo dute. Domekan, ordu berean izango da ikastaroa, 10:00etatik 13:00etara. Bigarren egunean egingo dutena izango da: estanpatu eta garbitu.

Diseinua bidaltzeko aukera dago

Estanpatuko dituzten kamisetak, telak, papera... ikastaroan bertan emango dituzte. Ikastaroan bertan egingo dute kamisetaren diseinua; hala ere, aurrez diseinatu nahi duenak posta elektro-nikoz bidali behar du diseinua, garikoitz@gko-gallery.com helbidera, Beart tailerra ipinita gaian. Otsailaren 21erako bidali behar da sortutako irudia.


Tribu urbanoen istorioak erritmo bizi eta indartsuan, Marian Porcelen eskutik

Aurreko astean aurkeztu zuen Marian Porcelek Todo saldrá bien bere lehenengo nobela laburra.

Autorearen ibilbideari begiratuta, ez da harritzekoa liburuak estilo azkar, zuzen eta indartsua izatea, gidoigintzan aritua baita Porcel. Punk eta skin giroan gertatzen da istorioa, eta, idazlearen hitzetan, liburua irakurtzea "pelikula bat ikustea" bezala da. Porcel "pozik" dago lortutako emaitzarekin, "argitaratzeko asmorik gabe" hasi baitzen lanean.

Liburua erosi nahi dutenek argitaletxearen webgunera jo beharko dute, Debagoieneko liburu-dendetan ez baitago salgai, oraingoz.

Argitaletxearen laguntza

Ediciones Civicas.O argitaletxearen eskutik jaso zuen Porcelek Todo saldrá bien kaleratzeko aukera, eta "oso gustura" dago bertan jasotako tratuarekin. ECO irabazi askorik gabeko argitaletxea da, "hain ezagunak ez diren" idazleei euren lanak publikatzeko aukera ematen diena, eta horixe eskertu du gehien Porcelek. Izan ere, haren esanetan, "mundu honetan zaila da zerbait argitaratzea, inor ezagutzen ez baduzu".


Yeregui Elkartearen webgunea jarri dute martxan

Yeregitar erlojugileen historia jaso dute yereguielkartea.eus webgunean. Bost belaunaldiren historia kontatzeaz gain, zaharberritu duten Artadiko erlojuaren gaineko xehetasunak ere jaso dituzte, euskaraz, gaztelaniaz, frantsesez eta ingelesez.


Eraikin batek su hartu du Bilboko Errekalde auzoan

Bilboko Errekalde auzoko etxebizitza eraikin batean sutea izan da bart: teilatuan, gas hodi bat lehertu da, eta ondorioz, sua hasi da zabaltzen. Suhiltzaileek bizilagun guztiak atera ditute, badaezpada, eta etxetik kanpo egon behar izan dute bi orduz, sua amatatzea lortu duten arte. Nolanahi ere, ez da inor zauritu. Suhiltzaileek uste dute goi tentsioko kable bat erori dela, eta hark eragin duela gas hodiko leherketa.

Lehen ikerketetan hipotesi hori darabilte: 00:30 aldera goi tentsioko kable bat erori dela Leon Uruñuela kaleko eraikin baten teilatura, kolpeak gas hodi bat hautsi duela, eta, halaber, gero sua piztu duen leherketa eragin duela.

Esan bezala, suhiltzaileek bizilagun guztiak atera dituzte, badaezpada, garrak mendean hartzea lortu duten arte. Dena den, ez da inor zauritu, eta bi orduren buruan beren etxeetara itzuli ahal izan dute.


Donostia, festak hasteko kanoikadaren zain

Abuztuaren 10ean hasiko da Donostiako Aste Nagusia. Kanoikada 19:00etan izango da, Alderdi Ederren. Su artifizialen nazioarteko lehiaketa eta Sagueseko kontzertuak nagusi dira, aurtengo egitarauan.

Donostiako Aste Nagusia 2013ko abuztuaren 10an hasiko da, eta Donostia ekitaldiz beteko da abuztuaren 17ra arte.

Festari hasiera emateko kanoikada 19:00etan izango da, Alderdi Ederren.

Aurtengo Su Artifizialen Nazioarteko Txapelketan, su etxe hauek parte hartuko dute: Zaragozana (Zaragoza), Luso (Portugal), Astondoa (Bizkaia), Pirofantasia (Valentzia), Ip Innovative (Alemania), Ricasa (Valentzia) eta Foti International Fireworks (Australia). Abuztuaren 17an, larunbatean, EUROPLA pirotekniaren (Valentzia) ikuskizunak emango dio amaiera txapelketari.

Kontzertuei dagokienez, Auryn, Julieta Venegas, Betagarri, Gatibu, Los Chikos del Maiz eta Habeas Corpus, Obrint Pas eta Fermín Muguruza izango dira Sagueseko agertokian.

Horrez gain, aste osoan umeentzako puzgarriak egongo dira, Okendo plazan (11:00etatik 14:30era eta 16:00etatik 20:00etara). 17:00etatik aurrera, haurrentzako jokoak eta tailerrak ere izango dira.

Kontsulta ezazu egitarau osoa: Programa de Semana Grande 2013 (jatorrizkoa, gaztelaniaz).


Ikasturte bukaerako festa, larunbatean

Elizatxo Ikastolak ikasturte bukaerako festa egingo du larunbatean eta egitarau zabala prestatu dute. Goizeko 10:30etan ikasleen ekitaldia izango da, musika eskolako ikasleek zuzenduta. Baita euskal dantzak eta dantza saioak ere. Emanaldiaren ondoren, inauterietan jende gehien bildu duen konpartsa izateagatik irabazitako bi marisko lote zozketatuko dira. 12:00etan, berriz, pailazoek alaituko dute giroa. 14:00etan bazkaria izango da, ikastolan bertan, eta ondoren, jolasak, futbolin, toka eta bote txapelketak, puzgarriak, eta musika eta dantza ez dira faltako.


Iheslarien aldeko jaialdia Azkainen

Gatazka politikoan iheslariek duten garrantzia aldarrikatu dute jai giroan. Arratsean euskal iheslari politikoek konponbiderako ekarpena egingo dute.


Haurtzaro amaigabea

Umezaro librea izan zuen Aurelia Arkotxak, bere baitako abenturei emana. Bihar Joxemari Iturralde.


Alex Uranga: 'Bi emaitza on izatea garrantzitsua izan da etxeratu aurretik'

Etxera itzuli da Alex Uranga, Hego Ameriketan eta Portugaleko uretan aritu ondoren. Europako txapelketa begiz jota du, iaz lorturiko garaipena errepikatu nahi du zumaiarrak.

Europako Bodyboard txapelketan bide ona egiten ari da Alex Uranga. Bi postu on lortu ditu azken lehietan eta horrek indarra eman dio etxera itzuli, indarberritu eta txapelketaren bila joateko.


Adineko egoitzetako langileak greban dira bihar arte

GIZARTEA // ELA sindikatuak deituta, atzo, gaur eta bihar greban daude Gipuzkoan adineko egoitzetako eta eguneko zentroetako langileak, «patronalek eskaintzen duten izozketen, Foru Aldundiaren txosten partzialen eta Eusko Jaurlaritzaren zerbitzu minimo klasisten aurrean». Atzo elkarretaratzeak egin zituzten Zumarragan eta Ordizian. Gaur pankartak jarriko dituzte kalean eta bihar Donostiara joango dira foru aldundira.


Kultur aniztasuna hartuko dute hizpide Luzuriaga Martxanek gaurko antolatutako tailerrean

Luzuriaga Herri-Ola prozesuaren barruko azken tailerra egongo dute gaur Pasai Antxon. Psikologian doktore Victoria Mendozak eta Varina Claro kazetariak parte hartuko dute gaurko saioan. Aniztasuna eta kultura-artekotasun gaietan adituak, komunitate barruko gatazketan bitartekaritza bideratu ahal izateko gakoak azalduko dituzte.

Gaurko tailerrarekin, azken batzar erabakitzailea baino ez da falta Luzuriaga Martxanek antolatutako Luzuriaga Herri-Ola prozesua bukatutzat emateko.


Jaurlaritzak uste du "zentzuduna" dela Aernnovaren erabakia

Eusko Jaurlaritzako Garapen Ekonomiko eta Lehiakortasun Sailak azaldu du kaleratze txostena bertan behera uztearen inguruan informazio gehiagorik ez duela. Hala ere, uste du erabaki "zentzuduna" dela eta kaleratze txosten bat eman aurretik bestelako aukerak dauden aztertu behar dela.

Gasteizko Udalarentzat "lasaigarria" da Aernnovako zuzendaritzaren erabakia; berri ontzat jo du, baina, "gertakarien zain", zuhur azaldu da.

ELA sindikatuak, bestalde, uste du erakundeek eginiko presioaren ondorio dela enpresaren erabakia. Hala ere, lantaldean "ziurgabetasunak" jarraitzen duela ohartarazi du, ez baitute "enplegu bermerik".

LABek, berriz, poza azaldu du kaleratze txostena bertan behera uztearen aurrean, baina nabarmendu du zuzendaritzaren "mehatxuak bere horretan" dirauela.

EH Bilduk Aernnovako langileak zoriondu ditu. Kike Fernandez de Pinedo EH Bilduko biltzarkidearen arabera, “langileen aktibazioa eredugarria izan da”. Hala ere, zuhur azaldu da: "Erregulazio txostena bertan behera uzteagatik oso pozik gaude baina, oraindik, dena konfirmatu artean, kontu handiz jarraituko dugu gaia”


Bozkaketa egin dute Pedro Mari Otaño eskolan

Apirilaren 11ean Ausarten Kluba zerk irudikatuko duen bozkatu genuen.

Ausarten Kluba harreman osasuntsuak eraikitzeko martxan jarri dugun dinamika da, eskola osoa hartzen duena. Haur Hezkuntzan...

-Koloretako Super Munstroak

irudikatuko du eta Lehen hezkuntzan aukera desberdinak proposatu zituzten ikasleek: Musika orkesta, piña bat gara, inurri kooperatzaileak, "A" ausartak gara eta txirrindulari taldea gara!. Aukera guztien artean bozkatuena....

-"A" ausartak gara!


Eutsi goiari! saioa oso-osorik (2015-03-9)

Asteburuko kirol emaitzak eta Iker Dorronsoro Tolosako entrenatzailearen hitzak.


Hauspoak bere atea ireki du Amurrion

Lokal berri bat hasi zuen bere ibilbidea Amurrion, Dionisio Aldama kaleko 5. zenbakian hain zuzen ere, abenduaren 11an. Hauspoa deituriko proiektu honek Aiaraldeko gizarteari topagune berri bat eskaini nahi dio, bertan burutuko diren hizaldi, mintegi eta proiekzioak nahi duenak goza ditzan.

Honetaz aparte, Hauspoan ekimen ezberdin hedatuko dira dituen bi solairuetan; liburutegi bat, testu eta musika alternatibo eta kritikoen banaketa, irakurtzeko, eztabaidatzeko eta tea hartzeko txoko bat edota kolektiboen arteko infogune bat, kartelak eta beste material mota trukatzeko eta zabaltzeko asmoarekin. Lokalaren inaugurazioa igandean ospatu zen. Aurkezpen bat egin eta gero, magia ikuskizun bat eta musika emanaldi eta exposaketa komunal bat egin ziren. Hogeitamar pertsona inguru agertu ziren irekiera egunean.

Arratsaldero zabalik

Ordutegiaren aldetik, Hauspoa astean zehar irekita egongo da 17:30etatik 21:00 arte eta larunbatetan goizez. Momentuz, bazkide eta partaideek ordaintzen dituzten kuotei esker kudeatuko ditu proiektuak bere behar ekonomikoak, baina herriko jendearen aldetik parte-hartze handiagoa espero dute kolektiboaren kideek.

Hauspoak ibilbide luze bat bete du bere helburuak gauzatu baino lehen. Duela urte pare bat Sasien Sehaska kolektiboak ahalegin ezberdinak egin zituen lokal bat irekitzeko helburuarekin. Garai horretan pertsona gutxi zeuden lanean eta ezer ezean gelditu ziren saiakera guztiak. La Kuadrako hustearen ondorioz jende gehiago hurbildu zen eta ekimenaren izena eta osaketa aldatu zen. Orduan Hauspoa bataiatu zuten ideia eta kalean hasi ziren ekintza kulturalak burutzen. Azkenean, bere ahaleginak beste zentzu batean bideratu zituzten, lokal honen irekiera lortu arte.


Egizu Getxo Euskaldun: "Urte berria, asmo berriak… erdu berbalagunera!"

Urte berriarekin batera Egizutarrok bueltan gaude, eta urtero bezala, kurtso honetako berbalagun taldeetan parte hartzera animatu nahi zaitugu! Kurtso hasieran (azaroaren hasieran) taldeak osatu genituen eta martxan daramate bi hilabete, baina horrek ez du esan nahi izen emate epea bukatu denik! Ez horixe! Oraindik, urte hasierarekin batera eta urte berrietako helburuekin batera, talde hauetan izena eman dezakezue, non jende berria ezagutu, lotsa alde batera utzi eta garrantzitsuena… euskara maila hobetuko duzuen! Berbalagun taldeetan izena ematea doakoa da eta oso erreza! Telefono zenbaki honetara 619 935 541 deituz edo e-mail honetara egizugetxo[abildua]gmail.com mezu bat bidaliz zuekin kontaktuan jarriko gara ahalik eta azkarren! Urte hasiera on bat izan ezazue eta laster arte! Argazkian, berbalagunen merienda artxiboko irudian / cc-by Egizu.


Bilboko talde bortxaketaren biktimak hiru susmagarri identifikatu ditu

Hala ere, hirurak kautelazko neurriekin aske utzi ditu epaileak. Antza, horietako bi erasoa gertatu zenean beste toki batean zeudela erakusten duen irudiak daude.

Joan den abuztuaren 1ean Bilbon izandako talde bortxaketaz akusatutako hiru identifikazio saio batera eraman dituzte gaur eta biktimak esan du hirurek hartu zutela parte erasoan.

Hala ere, epaileak hirurak aske uztea erabaki du. Horietako bi erasoa gertatu zen unean Bilboko beste toki batean zeudela erakusten duen bideoak daude. Sexu-erasoa Etxebarria parkean jazo zen.

Hirugarren susmagarria ere aske utzi du epaileak, fiskalarekin eta defentsako abokatuarekin bildu eta gero.

Biktimaren abokatuak hirurak espetxeratzea eskatu du, baina epaileak ez du hala egin, atzo emakumeak susmagarri bat gaizki identifikatu zuela eta gaurkoan ere gauza bera gertatu ahal izan dela ebatzita.

Atzoko identifikazio saioan beste bi susmagarri izan ziren. Biktimak horietako bat erasotzailetzat jo zuen, baina saiora eramandako figurante bat zen eta, beraz, emakumearen testigantza okerra izan zen.

Bi akusatu horietako bat karguekin aske dago, eta bestea, kartzelan.

Gauzak horrela, sei susmagarrietatik lau kautelazko neurriekin libre daude eta beste biak preso. Espetxean dagoen seigarren akusatua ez dute identifikazio saiora eraman, biktimak argi eta garbi identifikatu zuelako hasieratik tatuaje bat daukalako lepoan.

Bestalde, susmagarriei egindako DNA frogen emaitzen zain jarraitzen du epaileak.


Barrikotean izena emateko azken

eguna igandean bazkideentzat

Otsailaren 12an, barrikotea izango da Karobi elkartean eta izena emateko epea zabalik dago bazkideentzat. Igandean amaituko da. Astelehenetik aurrera, gainerakoek izango dute aukera izena emateko.


Bake nahia = kartzela?

Abenduan Azpeitian izan genuen Juan Joxe Petrikorena, Batasuneko Komunikazio arduraduna (ordukoa da argazkia), 'Orain herria, orain bakea' proposamena azaltzen. Atzo (astelehena), berriz, 100.000 euroko bermea ordaindu behar izan zizkion Espainiako Justiziari, kartzela saihesteko. Bake proposamena azaltzen ari dena kartzelara eraman nahi? Hori ez da bidea (MAIALEN). Informazio gehiago


Kanabisaren gozokien banaketa ikertzen ari dira inauterietan

Karameluek Kanabisaren zaporea dute, eta marihuanaren landare baten marrazki bat dute bilgarrian, Belgikako prentsak jakitera eman duenez.

Belgikako Genk herrian, Limburgeko probintzian, ikerketa bat abiaraztea agindu dute, "kanabisez egindako" piruleten banaketari buruz, besteak beste, inauterietako desfilera joan ziren haurren artean.

Karameluek Kanabisaren zaporea dute, eta marihuanaren landare baten marrazki bat dute bilgarrian, Belgikako Het Nieuwsblad eta Het Belang van Limburg egunkariek jakitera eman duenez.

Haurren gurasoek salatu dituzte gertaerak, karameluaren bilgarria ikusi ostean. Dirudienez, “benetako kanabisa” zuela jartzen zuen produktuan.

Wim Dries alkateak azaldu duenez, hasiera batean, produktua ez du THCrik, kanabisaren eduki psikoakibo nagusia.

Halere, ikerketa bat abiaraziko dutela nabarmendu du, eta karameluaren analisia gauzatuko dutela, karameluaren osagarriak jakiteko.


Sevilla II-ko zuzendaritza ez da harremanetan jarri 30 egunez gose greban dauden presoekin


Nazabal Urrezko Aizkorako finalerdietan

Floren Nazabalek eta Ugaitz Mugertzak Urrezko Aizkorako finalerdietarako txartela lortu zuten joan den larunbatean, Leitzan. Norgehiagokaren mailak eta aita-semearen aurka aritzearen berezitasunak, leporaino bete zuten Amazabal pilotalekua. Mugertza I.a eta Nazabal ziren irabazteko faboritoak eta ez zuten hutsik egin, kanporaketa guztiak irabazi baitzituzten. Aizkolariek orain arteko lan bera egin zuten eta, kirolariek eskatuta, betiko modura itzuli ziren: aurretik zihoan bikoteak probak lehenengo egin ordez, bi bikoteak batera aritu ziren proba denetan, bakoitzari zegozkion denborak hartuz.Proba guztietan aurretik1. proban, 45 ontzakoa zeinek kolpe gutxiagotan moztu neurtu zituzten indarrak eta etxarriarra eta laguna izan ziren hobeak, 34 kolperekin, besteak baino bat gutxiagorekin. 2. proban, 45 ontzako bi erlojuz kontra mozten azkarrenak Nazabal eta Ugaitz Mugertza izan ziren, 1.16ko denborarekin eta 14 segundoko aldearekin. 3. lanean, zutikako kana-erdikoa txanda librean moztea zuten lana, eta horretan ere, etxarriarra eta mutrikuar gaztea aurretik: 2.19ko denbora 2.36ren aurka. 9 segundoko aldea handitu zuten 4. proban, 1.51n amaituta. Lanak amaitzear zituztela, 5.ean, 4:09ko marka egin zuten Nazabalek eta Ugaitzek eta beste bikoteak, 4:43koa. Proba luzeena zuten amaierarako, bi kana erdiko, bi 45 ontzako eta 54 ontzako bi zituzten mozteko. Baina Etxarrikoak eta Mugertza II.ak ez zuten nekearen aitzakia izan: 10 minutu eta 8 segundorekin, minutu eta 7 segundoko aldea kendu zieten Fausto Mugertza eta Rekondori. Azkenean, lan guztiak batuta, 20 minutu eta 17 segundo behar izan zituzten Etxarriko aizkolariak eta bikoteak. Rekondok eta Mugertza II.ak, berriz, 22 minutu eta 19 segundo. Beraz, etxarriarra eta Mutrikuko gaztea dira finalerditara pasatu direnak. Vicentek eta Lopezek ere eskuratu dute txartel hori eta asteburu honetan jakinen da zein beste bikote izanen diren finalerdietan.


Ez ohiko ikasturte amaiera

Bigarren mailako batxilergoko ikasleek azterketak bukatu berri dituzte, eta bigarren tandarako prestatzen ari dira, hauta-probatarako. Guztiek baliagarritzat jo dute ikasgeletara buelta selektibitateari aurre egiteko klase presentzialak jasoko baitituzte

Aiurri Aita Larramendi ikastolako eta La Salle Berrozpe ikastetxeko zenbait ikaslekin bildu da itzulerari buruz hitz egiteko.

Zer moduzkoa izan da ikasgeletara itzulera?

Maialen Mendizabal: Arraroa izan da, azken finean, maskarekin banaka sartu behar gara ikasgeletara eta eskuak garbitu behar ditugu. Horrez gain, mahaiak oso bananduta daude. Apur bat arraroa da ikaskideak maskarekin ikustea.

Claudia Zumelaga: Jendea maskararekin ikustea guretzako ez da ohikoa, arraroa egiten zaigu.

Beñat Setien: Azterketa egitera etortzen zara, baina azterketa bukatu ostean normaltasunean egoteko aukera duzu, beraz, ez da horrenbesterako.

Jon Ander Arabaolaza: Arraroa egiten zait. Ohiko egoerara ohituta, normaltasun berria bestelakoa egiten da.

Laura Alonso: Beharrezkoa izan da, etxetik lana egitea zailagoa delako. Egia da baliabide asko eduki ditugula, baina egokiagoa da klase presentzialak jasotzea.

Irati Ballano: Ez-ohikoa, baina ikasleentzat eta irakasleentzat errazagoa da klase presentzialak eman eta jasotzea.

Ikaskideekin harremana nolakoa izaten ari da?

Maialen Mendizabal: Ez-ohikoa, baina ikaskideak gertu daudenez lasai hitz egin dezakegu. Gainera, soilik azterketak egitera etortzen gara, ez ditugu klaseak; azterketak egin eta normalean etxera joaten gara, beraz, ez da horrenbesterako. Bestalde, gogorra egingo zaigu hautaketa probak prestatzera ikasgeletara itzultzen garenean.

Claudia Zumelaga: Azterketetan gaudenez, froga egin eta etxera joaten zara. Kalean elkartzen garenean, berriz, gertutasun gehiago dago eta lasai egon gaitezke.

Laura Alonso: Ona. Maskarekin egoten gara eta mahaien artean beharrezko segurtasun distantzia mantentzen dugu.

Baliagarria izan da eskolara itzulera?

Maialen Mendizabal: Etxetik klaseak jasotzen genituenean nire munduan egoten nintzen. Azken finean, ordenagailu baten aurrean zaudenean ezin duzu ikasgelan bezala egon. Orain ikasgelan, errazagoa da arreta jartzea. Errutina bat ez duzunean, oso zaila da ikasketak aurrera eramatea.

Claudia Zumelaga: Eskolaz kanpo klaseak jasotzen ditut eta ikasle gutxi gaudenez askoz ere hobeto moldatzen gara. Gainera, etxetik azterketak egitea ez zen egokia, arreta jartzea zailagoa baitzen. Oso baliagarria izan da itzulera.

Beñat Setien: Klaseak ordenagailu aurrean egitea ez zen oso egokia. Azken finean, galdera egin eta zalantzak argitzeko zailtasunak besterik ez genituen. Gainera, ez dago klasean egon ohi den gertutasuna.

Laura Alonso: Zalantzak galdetzeko eta argitzeko beharrezkoak ziren klase presentzialak. Ikasgai telematikoen bitartez galdetzea eta erantzunak jasotzea konplexuagoa zen.

Irati Ballano: Nire kasuan oso baliagarria izan da. Agian batxilergoko lehen mailan ez, baina orain selektibitaterako ikasi behar dugunez oso garrantzitsua izan da itzulera.

Beharrezkoa ikusi duzue ikasgeletara itzulera?

Maialen Mendizabal: Beharrezkoa izan da, Ikastolan askoz ere gehiago kontzentratzen baikara. Itzulerarekin txipa aldatzen zaizu.Beñat Setien: Nire kasuan eskertu egin dut. Azken finean, askoz ere errazagoa da ikastolan bertan ikastea.

Jon Ander Arabaolaza: Beharrezkoa izan da, bai. Ikasketa txipa martxan jartzeko batez ere.

Irati Ballano: Bai. Zalantzak argitzeko klase presentzialak garrantzitsuak dira. Esaterako, mementoan duda edukiz gero galdetu dezakezu, baina telematikoki ez da horren erraza.

Selektibitatea uztailaren 6tik 8ra egingo dute.


Aiaraldean koronabirus positibo bakarra egon zen atzo, Amurrion

Ostegunean 4 kasu berri detektatu eta gero, atzo aurreko eguneko kopuruetara heldu ziren Osakidetzako datuak, eta gaixo berri bakarra detektatu zuten Amurrion.

Osakidetzak jakinarazi berri du atzo koronabirus positibo bakarra aurkitu zuela Aiaraldean, Amurrion hain zuzen. Horrekin, 249 kasu detektatu ditu eskualdean, baina azken astean nabarmen jaitsi dira gaixo berriak. Astelehenean ez zuten bat bera ere erregistratu, asteartean eta asteazkenean bina egunero, ostegunean 4; eta atzo, azkenik, bakarra.

Horrela, Laudiok 96 kutsatu ditu, Amurriok 71, Urduñak 26, Aiarak 24, Orozkok 17, Artziniegak 9 eta Okondok 6. Berez, pasa den astean, egunero kasu kopuruak 5 izan ziren gehienez. Are, soilik gainditu zen kopuru hori pasa den larunbatean, Urduñako nagusien egoitzan egindako testen ondorioz. Izan ere, 5 kasu aurkitu zituzten bertan.

Oro har, positibo bakarra edo 2 topatu ditu egunero Osakidetzak apirilaren 13tik gaur arte; eta diagnostiko berrien kopurua egonkortu da, grafikoan ikus daitekeen moduan.

EAEri dagokionez, positiboak ez dira jaitsi azken egunetan arrazoia argia dela medio: test kopurua biderkatu da. Esaterako, atzo 348 kasu berri identifikatu bazituzten, baina 5.343 test egin zituen horretarako. Apirilaren 10ean 366 gaixo erregistratu zituzten, baina egindako azterketak 1.672 izan ziren.

Guztira, 14.132 kutsatu daude EAEn: 8.025 Bizkaian, 3.551 Araban eta 2.556 Gipuzkoan. Hildakoen kopurua 1.212ra heldu da, eta horrek esan nahi du 19 kagun gehiago zendu direla.

COVID19 AIARALDEAN: KASUEN BILAKAERA GRAFIKOTAN

Infogram


Kontzentrazioa, Zinkoenean

Hernaniko preso eta iheslarien senide eta lagunek kontzentraziorako deialdia egin dute gaurko. Iluntzeko 20:00etarako jarri dute zita, Zinkoenean.


Matute, Beitialarrangoitia eta Otero, EH Bilduren EAEko zerrendaburuak

Koalizio abertzaleak goitik behera aldatu ditu ekainaren 26ko zerrendai, abenduaren 20rako aurkeztutakoekin alderatuta.

Marian Beitialarrangoitia, Oskar Matute eta Mikel Otero izango dira EH Bilduren zerrendaburuak Gipuzkoan, Bizkaian eta Araban, hurrenez hurren, ekainaren 26ko hauteskunde orokorretan. Hernaniko alkate ohia da postua errepikatuko duen bakarra.

Koalizio abertzaleak hautagaitzen proposamenak aurkeztu ditu gaur, eta orain herriz herri eta auzoz auzo berretsi beharko dituzte militanteek.

Gipuzkoan, Marian Beitialarrangoitia izango da berriz zerrendaburu. Haren atzean daudenak, denak berriak abenduaren 20ko hauteskundeetarako aurkeztutako hautagaitzekin alderatuta: Iñaki Ostolaza enpresaburua, Aitzol Cajaraville ArcelorMittallen LABek duen ordezkaria, Eraitz Saez de Egilas ikaslea, Maria Serrano langile soziala eta Jokin Aranalde preso ohia.

Besteak beste, Rafa Larreina, Maite Sarasua eta Lohitzune Txarola geratu dira kanpo, duela bost hilabeteko zerrendarekin konparatuta.

Bizkaiko zerrendan, Oskar Matute Alternatibako burua izango da lehena, Onintza Enbeita bertsolariaren ordez. Ondoren honakoak daude: Itziar Abellanal, Jon Iñarritu, Iratxe Arriola, Mikel Argiñarena, Maria Apellaniz, Adrian Fuentes, Enbeitia bera, Pedro Macho, Irantzu Valera eta Juan Karlos Goienetxea.

Araban, Mikel Otero frackingaren aurkako mugimenduko ekintzaileak hartuko du zerrendaren lehen tokia, Iker Urbinaren lekukoa hartuta. Haren ondoren, hauek daude: Aitziber Salazar, Pablo Gorostiaga, Esti Besa, Iñaki Martin, Veronica Domingo eta Urbina bera.

Senaturako zerrendetan, EH Bilduk Alberto Unamunzaga, Maite Sarasua eta Joanes Roso proposatu ditu Gipuzkoan; Begoña Landa, Arkaitz Fullaondo eta Angelita Burgoa, Bizkaian; eta Eba Lopez Arroyabe, Iker Garcia de Eulate eta Izar Mendiguren, Araban.


Janari-denda txikiei maskarak banatuko dizkie Udalak, eta telefono bidezko arreta zerbitzua jarri du martxan

Dendari txikiei maskarak banatuko dizkie Udalak egunotan. Telefono bidezko arreta eta elkarrizketa zerbitzua ere jarri du martxan, eta harremanetan jarriko da herriko kolektibo zaurgarrienekin.

Herriko janari-dendei babes pertsonalerako materiala emango die Udalak, beren egunerokoan beharrezkoak diren osasun neurriak hartzeko baliabideak izan ditzaten. Gaur hasi dira maskarak dendetara eramaten, eta material gehiago eduki ahala banaketarekin jarraituko dute.

Bestalde, zainketa eta oinarrizko beharrak asetzeko, bakarrik bizi diren pertsonek edota hitz egiteko beharra dutenek Gizarte Zerbitzuen telefono bidezko arreta jarri du martxan. Hala, bakardade sentsazioa ekidin eta edozein arazoren aurrean profesionalengana jo nahi dutenek, 943 86 22 00 eta 608 755 982 telefono zenbakietara deitu beharko du. Helbide honetara ere idatzi dezakete herritarrek: brankaharrera@zumaia.eus.

Gizarte Zerbitzuak: 943 86 22 00 / 608 755 982 / brankaharrera@zumaia.eus

Hain zuzen, gaur goizean zehar, herri langileek eskutitz bana banatuko diete 65 urtetik gorako zumaiar denei, zerbitzu honen eta erosketak etxera eramateko zerbitzuaren berri emateko eta etxean geratzeko gomendioa gogorarazteko.

Gainera, bakarrik bizi diren adinekoekin eta adineko bikote guztiekin harremanetan jarriko da Udala, horien egoeraren berri edukitzeko eta martxan jarritako zerbitzuen berri telefono bidez zuzenean emateko. Gizarte Zerbitzuen ohiko erabiltzaileen beharrak ere bermatuko ditu Udalak.

Erosketa zerbitzua: 688 757 774

Azkenik, Udalaren izenean jakinarazi dute udaletxeko arreta zerbitzua soilik telefonoz egingo dela gaurtik aurrera. Udaletxera ez joateko eskatu die herritarrei, eta etxean geratzeko. Arreta telefonoa 943 86 50 25 dela gogoratu dute.

Larrialdi Plana aktibatuta

Zumaiako Udalak Larrialdi Plana martxan jarri du ostiralean, SOS Deiak Larrialdiak Koordinatzeko Zentroari jakinarazi ostean. Hala egin behar du Udalak bi sail baino gehiago koordinatu behar diren kasuetan. Hala, hainbat sailetako eta udal taldeetako ordezkariek osatu dute krisi mahaia astelehen honetan, eta hainbat neurri adostu dituzte Udalaren barne eta kanpo funtzionamenduari dagokionean.

Orain arte hartutako neurriez gain –eraikin publiko guztiak ixtea erabaki zuen Udalak joan den astean–, honako irizpideak zehaztu ditu:

Udaletxeko harrera-gunea itxita egotea eta arreta zerbitzua modu telematikoan egitea

Posible den kasuetan eta langileak hala nahi badu, telelana martxan jartzea

Langileak udaletxean lan egin behar duten kasuetan, distantzia eta bestelako prebentzio neurriak bermatzea

Sail desberdinetan dauden aukeren arabera, Gizarte Zerbitzuen Saila indartzea

Prozedura administratibo guztien epeak etetea

Bilera presentzialak atzeratzea, eta egitea beharrezkoa bada, online bidez egitea lehenestea; bilera presentzialen kasuan, ahalik eta pertsona gutxien egongo dira, eta distantzia eta bestelako prebentzio neurriak bermatzea

Gainera, Espainiako Gobernuak ezarritako alarma egoeraren baldintzak betetzen direla bermatuko du Zumaiako Udaltzaingoak.

Boluntario sarea martxan

Gaztetxeak eta Udalak boluntario sarea jarri dute martxan, Covid-19 birusak sortutako krisiaren aurrean egoera zaurgarrienean dauden pertsonen zaintza eta oinarrizko beharrak asetzeko. 70 boluntarioko sarea osatu dute dagoeneko, eta herriko hainbat taldek eta eragilek beren prestutasuna adierazi diote Udalari beharrezkoa den edozertan laguntzeko.

Udalak jakinarazi du, prebentzio neurri guztiak bermatuta daudela eta boluntario guztiek ezagutzen dituztela jarraibideak. Horretaz gain, jasotako deien berri emango dio boluntario sareak Gizarte Zerbitzuen Sailari, eta modu koordinatuan gidatuko dituzte lanak.


4/5 txapelketa jokoan, bihar kiroldegian

Hamar partidu jokatuko dituzte pelotari hernaniarrek, asteburu honetan. Bi txapelketatan ariko dira, gainera: Gipuzkoako Txapelketan binaka, eta 4/5 Txapelketan banaka. Aurreko asteburuan hasi zen Hernanin, 4/5 torneoa, eta beste bost partidu jokatuko dira bihar, 11:00etan kiroldegiko frontoian: Apaolaza-Uitzi, E.Garmendia-Tejedor, J.Garmendia-Oiartzabal, Insausti-Lasa, eta Salaberria-Ezeiza. Gipuzkoakoan, berriz, bost partidu dituzte asteburu honetan. Tartean, nagusien elite mailan, Lizeagak eta Aizpitartek jokatuko dutena, bihar Soraluzen. Txapelketako aurreneko biak irabazita, hirugarrena ere nahi dute hernaniarrek, Soraluzeko bikotearen kontra.


Bermeok 1-2 galdu du Somorrostroren kontra, ItxasGanen

FUTBOLA // Bermeok 1-2 galdu zuen Somorrostroren kontra, zapatu arratsaldean. Santamariak estreinatu zuen markagailau, 29. minutuan, eta lehen zatia amaitzear zela, Koldok sartu zuen 0-2koa (42. min). Etxekoen gola bigarren zatiaren amaieran heldu zen; 85. minutuan Santamariak egin zuen. Toño Vadillo Bermeoren entrenatzaileak 100. partidua zuzendu zuen.


Pirata bati

Duela urte gutxi arte izan genuen herrian antzinako pirata zaharren azken lekukoez gozatzeko aukera. Ez zuen haiek bezala begia estaliko zion partxerik ibiltzen baina, dena esan behar bada, behar handirik ere ez: kristalezko begi bat izanik, nahikoa zuen hura herriko haur eta gaztetxoen artean holako lilura edo beldur moduko bat sortzeko.

Ez zuen behar piraten txapel edo buruko zapirik pirata itxura izateko. Nahikoa zuen “euskal txapela” horretarako. Ez zuen barku erraldoirik behar Azpeitia gobernatzeko. Nahikoa zuen udaletxe azpiko banku batean eseri eta bertatik herriko gorabeherak aztertu ondoren, komeni ziren erabakiak hartzeko.

Ez zen garaieraz gizon altua, ez baitut uste metro eta erdira iristen zenik. Baina, egia esatera, ez dut uste behar handirik zuenik ere. Berak zuen irudimenarekin aski zuen gizon handienetan handienaren indarra ezerezean usteko ere.

Patxi “pirataz” ari naiz noski. Batzuk izango zenuten ezagutzeko zortea, beste batzuk, gazteenek behintzat, ez. Bere azken urteak Harzubian dagoen zahar etxean eman zituen. Ondoan dauden etxeetan bizi nintzen ni urte haietan, 1994 edo 1995 urteez ari naiz.

Kontua da, zahar etxearen paretik pasatzen ari nintzen batean, eskela bat zegoela jarrita eta, gerturatu nintzenean, bere argazkia ikusi nuela. Kriston pena eman zidan. Ez nituen gehiago entzungo bere abenturak, bere bidaia amaigabe, zoragarri eta irudimenez josiak. Ez nituen ikusiko berriro bekain iletsu eta zabal haiek, ezta beti eramaten zituen oinetako urdin eta alai haiek ere. Ez nuen entzungo gehiago bere ahots goxo hura, txikito bat hartzeko bost duro eskatu behar zituenean, erreguz betetzen zen berbera.

Ikusten duk Patxi, urte batzuk joan dituk baina, irudimen eta izaera handiko jendeaz gogoratzen gaituk herrian. Gogoratzea komeni baita.

-Joño Patxi, zer mouz? Dana ondo?

-Ondo bai, ondo. Atzo jun nitxuan Polo Nortea ta, buffff..., kriston hotza zaoan, ta segituen bueltatzie pentsau nian.

-Joño, hotza ehhh???? Earki, earki. Ta beste biajeik eiteko asmoik ba aldaukezu eooo?? ?

-Ba, igual Polo Sur alde horta sartu irtenen bat eo, hainbeste hotzik ez baldinbao behintzet ehhhh?? ?

-Earki Patxi, zu bai abenturerue.... bueno, bueno, ba segi ondo ta egongo gea...-Bai, ehhhh, eonai momentu bat.... eztituk eukiko bost duro, hor Eperranien txikito bat hartzeko ez???? Eskertuko nikek ba....


Mendi irteera antolatu dute iganderako

Sagastialde elkarteak mendi irteera antolatu du iganderako. Santa Barbaran barrena ibiliko dira ume eta helduak, goizean zehar. Izena emateko zerrenda elkartean dago eta ez da prezisoa elkarteko kide izatea, joateko.


Altunak ekainaren 24an egingo du saltoa profesional mailara

Hiru urterako kontratua sinatu du Asperekin, eta San Joan egunean Eibarren egingo du debuta. Barriolarekin batera, Titin III.a eta Tolosaren aurka arituko da.

Jokin Altuna amezketarrak profesional mailara saltoa eman du. Aspe enpresarekin hiru urteko kontratua sinatu du 18 urteko pilotariak, eta ekainaren 24an, San Joan egunez, egingo du debuta Eibarren. Astelena pilotalekuan jokatuko den jaialdian, Barriola izango du bikote, eta Titin III eta Tolosa anoetarraren aurka arituko da.

Kontratua sinatzearekin batera, Altuna "oso pozik" dagoela azaldu du Aspek. "Aukera bikaina da hau. Pilotari ororen ametsa da, eta ongi aprobetxatu nahi dut. Pixkanaka hobetzen joan nahi dut. Kontzeinte naiz ez dela erraza izango, baina oso motibatuta nago", esan du amezketarrak.

Profesional mailan debuta egin aurretik, afizionatu gisa beste bi neurketa garrantzitsu jokatuko ditu. Asteartean, Bergarako Hiria txapelketako finalaurrekoak jokatuko ditu, eta ostiralean, Biharko Izarrak txapelketako finalean izango da Mallabian.


Sagrado Corazoneko zenbait ikasle Turkian izan dira Comenius programaren baitan

Ikastetxe desberdinen arteko elkarlana bultzatzen duen Comenius programan parte hartzen ari dira Bermeoko Sagrado Corazon ikastetxeko D.B.Hko 2. eta 3. mailako ikasleak. Friendship Olympics proiektua garatu beharko dute ikasleek ikasturte honetan eta hurrengoan. Turkiako, Poloniako eta Bulgariako ikastetxeekin parte hartzen ari dira eta dagoeneko egin dute lehenengo bidaia Turkiara.

Ikasturte bitan Friendships Olympics proiektua gauzatu beharko dute, hau da, Joko Olimpikoen inguruan lan egin beharko dute. Hainbat dira ikasleek egin beharreko lanak baina beste zenbaiten artean Joko Olinpikoen inguruko ikerketa egin beharko dute, bandera eta dominak diseinatu eta ereserkia konposatu. Egiten duten lana sarean ipini beharko dute ikusgai beste ikastetxetakoek ikusteko aukera izan dezaten. Orain arte bandera eta dominak asmatu dituzte eta Joko Olinpikoen garapena aztertu dute. Halanda be, oraindik asko dute egiteko: osasuntsuak diren errezeten liburuxka, bandera olinpikoa, ereserkia…

Aste bat Turkian

Proiektuan parte hartzen ari diren ikastetxeak bildu dira lehenengoz eta Turkian egin dute bilera. Bertan momentura arte egindakoaz aritu dira eta egiteko dutenaz mintzatu be. Sagrado Corazon ikastetxeko sei ikasle eta irakasle bi izan dira Turkian eta «oso ondo» pasatu dutela azaldu du Itziar Toja irakasleak, «oso esperientzia polita izan da guztiontzat». Proiektuko lanak egiteaz gain, Capadociako inguruak ezagutzeko aukera be izan zuten eta baita bertako kultura ezagutzeko.

Maiatzean izango dute bigarren bilera eta Bermeon izango da, hain zuzen. Bertara hurbilduko baitira Turkiako, Bulgariako eta Poloniako ikastetxeetako zenbait ikasle. Datorren ikasturtean izango dira beste irteera biak Poloniara eta Bulgariara.


Eskerrik anitz, xiberotarren partez

Bi egun pasatu diren arren, zapore eta sentsazio onez, alaitasunez beterik jarraitzen dugu.

Hau da, joan zen larunbatean, Xiberoko eguna ospatu genuen. Egun borobila, bi kulturen artean giro ezin hobea sortzen zen. Goizean, Iparraldeko saltzaileen postuetara jende ugari hurbildu zen, interes handia erakutsiz.

Xiberotarrak oso kontent joan dira, bada, salmenta oso ona egin dutelako, baina batez ere pozik daude harreman bikainak lortu izanagatik.

Poteoan eta bazkarian, Portaloiko taldearekin, kantu batean denak elkarrekin aritu ginen. Eta honekin batera, xiberotarren partez, egun hau antolatzen lagundu duten guztiak eskertu nahiko nituzke:

-AEDko Itxaro Artola, Unai Bergaretxe, Aitor Juaristi, Aitor Iturriaga, Arantza Otaduy, Maitena Arana, lan handia eta bikaina egin duzue, milesker.

-Arizmendiko Aitor Elizaran, milesker zure laguntzagatik.

-Mondragon Taldeko Ander Etxebarriari eta zapatuan azalpenak eman zituen Iñigo Iñurrategiri, zure jakintza partekatzeagatik, milesker.

-Jai Zaleko eragile eta tabernariari, zuen eskuzabaltasunagatik.

-Portaloikoei, zuei ere milesker.

-Eta baita interes handiz hurbildu zaretenoi ere milesker.

Xiberotarrekin harremanen trukea izatea lehen pausoa izan da, Xiberoko Beñat eta Manex esaldi honekin agurtu ziren. "Bai, hurrengoan Xiberoa eta xiberotarrak ezagutzeko aukera izango da".

----------

Renee Harbustan

Arrasate


Herritarrek maskara erabili beharko dute bihartik

Espainiako Gobernuak argitaratu du aldizkari ofizialean maskarak erabiltzeko derrigortasuna. 6 urtetik gorako herritarrek erabilera publikoko edozein gune itxitan jantzita izan beharko dute, baita kalean eta aire libreko espaziotan ere, bi metroko distantzia mantendu ezin bada. Bihartik indarrean egongo da, alarma egoera bukatu artean.

Sudurra eta ahoa estaltzen duten maskarak –higienikoak eta kirurgikoak hobesten dira– jantzi beharko dituzte 6 urtetik gorako herritarrek. Derrigortasun hori ez duten bakarrak izango dira arnasa hartzeko zailtasunak izan ditzaketenak, osasun arazoengatik zein lan jardunagatik.


Ajax ligako txapeldun bilakatu da

Zuri-gorriek 3-1 gainditu zuten Twente ligako azken jardunaldian eta 2003-2004 denboraldian lortutako titulua errepikatu dute.

Talde zuri-gorriak 2003-2004 denboraldian lortu zuen bere azkenengo Liga txapelketa.


Une zehatza

Berrogeita hamabost segundoz sentitu naiz Plinio Gaztea. Irisi naiz Youtube-ko bideo batera, non Stromboli sumendiak eztanda egin duen unea jasotzen baita. Seguruenik, idazle erromatarrak baino babes tarte handiagoarekin (besteak beste, pantailaren bestaldean bainago) ikusi dut beheranzko ke ibai zuria, ezin ikusizko isuri baten emaitza dirudiena, eta, bat-batean, zazpigarren segundoan, goranzko ke zutarri lodiago eta izugarriagoa, belzkara, denbora gutxian irlaren tamainaren halako bi hartu duena.

Esperientzia bertatik bertara ez bizitzearen zaputzaldia bideoaren izenak arindu dit: Il momento esatto dell'eruzione dello Stromboli ripreso dallo yatch Gioisa Solaris one 44. Erupzioaren zirrara, yate batean egoteak eskaintzen dizun sortasunetik, deskribatuko duen olerki baten izenburua ematen du. Siziliako irlarik garestienaren sumendia sutan ikusi dut, Plinio Gazteak sentituko zuenarekin ameskerian ibili naiz, baina orain benetan irrikatzen dudana inork idatzi gabeko poema izenburudun hori irakurtzea da.

Bideoa amaitzean, automatikoki beste bat abiarazi da, kanal berekoa: Bambina russa impara a memoria la canzone Felicità di Albano emozionando tutti. Beste poema baten premia duen beste une zehatz galkor bat.


TRWko zuzendaritzak eta langileek akordiorik gabe jarraitzen dute

Zuzendaritzak eta enpresa-batzordeak hasiera batean akordio bat ixteko epemuga astelehenean ezarri zuten, baina gaur berriro hitzordua dute azken saiakera batean.

TRWko zuzendaritzak eta multinazionalak Landabengo industrialdean duen lantegiko enpresa-batzordeak beste bilera bat egin zuten bart. Zoritxarrez ez zuten lan erregulazio planaren inguruko akordiorik lortu.

Zuzendaritzak eta enpresa-batzordeak hasiera batean akordio bat ixteko epemuga astelehenean ezarri zuten, baina gaur berriro hitzordua dute azken saiakera batean, Richard Ocaña UGTko ordezkariak jakitera eman duenez.

123 langileri eragingo liokeen lan erregulazio plana aurkezteko proposamena egin zuen berriro enpresak, lantegiko bideragarritasuna bermatzeko. Enpresa-batzordeak, aldiz, erregulazioa neurri “ez traumatikoekin” ordezkatzea eskatu zuen, erretiroak eta borondatezko kanporatzeak esaterako.

“Iritzi-desberdintasuna”

Kaleratzeak egiteko beharrik gabe, lantegiaren bideragarritasuna bermatzeko, zuzendaritzak egitasmo bat gaur aurkeztea espero du batzordeak, baina “bi aldeen arteko desberdintasunak handiak” direla onartu du.

Langileak arratsaldeko txandan lanuztea egiteko deitu ditu batzordeak. Era berean, asanblada egingo dute lantegian, 19:30ean, zuzendaritzaren azken proposamena eztabaidatzeko.


Abestirik ez duen Iparragirreren musa

Ozeano Atlantikoa zeharkatzen 62 egun igaro eta gero, Joxe Mari Iparragirrek euskal herritar ugari zain zituen Uruguain. Txalo eta oihu artean hartu zuten bizarduna, baina ez zihoan bakarrik, Anjela Kerexeta ezkongaiarekin joan baitzen Ameriketara. Kerexetak, ordea, ez zuen izan hain ongietorri berorik; itzal handia egiten zuen Iparragirreren gitarrak, eta Kerexeta oharkabean pasatu zen askorentzat.

Urretxuarrek harro erakusten dute Iparragirre, eta herri guztiari goi-goitik begiratzen dio udaletxe parean duen estatuatik. Kerexetaren laguntza ezinbestekoa izan zen, baina, askoren idolo izatera iristeko. Horregatik, eta Kerexeta alegiarra izan arren, hari ere aitorpena egin nahi dio Urretxuko Udalak. “Kerexetaren historia ez dugu ongi ezagutzen. Kultur arloan dabiltzan urretxuar askok ere ez dakite Anjela nor zen. Esker oneko keinua da haren historia kontatzea”, dio Miren Aranburu Hezi2de berdintasunerako zerbitzuko arduradunak. Larunbat goizetan bisita gidatuak antolatzen hasia da udala, Kerexetaren bizitza argitara ateratzeko.

Ez da erraza izan bisita gidatuak osatzeko dokumentazio lana, “ez dagoelako Kerexetari buruzko informazio askorik”, argudiatu du Idoia Luzuriaga Hezi2deko beste arduradunak. “Julen Gabiriaren Iparragirre liburuaren iturrietara jo genuen, eta han ikusi genuen Kerexetak La Vasconia Argentinako egunkariari elkarrizketa bat eskaini ziola 1897an. Horri esker, lehen pertsonan ezagutu ditugu haren pentsamenduak eta sentimenduak”.

Anjela Kerexeta.

Nerabeen filmetako ohiko arketipoa izaten da jaka beltza jantzita ibiltzen den alproja, gitarra jotzen duena eta neska guztiak txoratzen dituena. Iparragirrek ere nahikoa izan zituen pare bat akorde eta bertso 17 urteko gaztea maitemintzeko: “Larunbatero zerbitzatzen ibiltzen zen lehengusina bati laguntzera joaten nintzen Tolosara, eta hantxe ezagutu nuen”, kontatu zion Kerexetak berak Francisco Grandmontagne kazetariari. “Mutil aparta eta alaia zen, eta bertsotan gorteatu ninduen. Anjela nerea / gazte zerala diozu / gaztea eta ederra zara zu kantatzen zidan. Gurasoek ez zidaten uzten berekin ezkontzen, baina badakizu, emakumeak maitemintzen garenean…”.

Kerexetaren gurasoak ez ezik, apaizek ere ez zuten begi onez ikusten ezkontza hura. “Iparragirrek Kerexeta ezagutu zuenean, XIX. mendearen erdialdean, ordurako, jada, bazituen 35 urte, eta munduan barrena ibilia zen. Apaizak ez ziren fio harekin, beste nonbait ezkonduta egongo zen susmoa zutelako”, azaldu du Aranburuk. Ordurako, baina, Iparragirrek buruan zerabilen Ameriketara joateko ideia, eta berekin joateko eskatu zion Kerexetari: “Munduaren amaieraraino lagunduko niola esan nion, eta negar eta guzti egin zuen. Ume inozente bat nintzen ni, baina fede itsua nuen berarengan”. Kerexetak 20 urte zituenean joan ziren Iparragirre eta biak Ameriketara.

“Kultur arloan dabilenak ere ez du ongi ezagutzen

Kerexetaren historia, eta esker oneko keinua da dena kontatzea”

Miren Aranburu (Hezi2deko arduraduna)

“Gaur egungo ikuspegitik zaila izan daiteke

Kerexeta ulertzea, baina ez dugu epaitu behar”

Idoia Luzuriaga (Hezi2deko arduraduna)

Argentina eta Uruguai aldean ibili ziren biak, behar gorrian beti. “Joxe Mari koitadua. Txotxoloa zen negozioetarako!”, onartu zuen Kerexetak berak elkarrizketa hartan. Artaldea izan zuten lehenik, baina ardiei baino sorkuntzari egiten zion jaramon gehiago Iparragirrek, eta ihes egin zion artaldeak. Gernikako Arbola kafetegia ere zabaldu zuten gero, baina urretxuarraren eskuzabaltasuna tarteko, inor gutxik ordaintzen zuenez, itxi egin behar izan zuten, zorrek itota. “Edozer gertatuta ere, beti kantuan ibiltzen zen hura”, borobildu zuen Kerexetak.

Iparragirrek, zuzenean, sekula ez zion eskaini abestirik Kerexetari. Euskal Herriari kantatzen zion nagusiki: “XIX. mendean benetako iraultza politiko eta soziala bizi izan zuten Euskal Herrian. Antzinako erregimenetik industrializaziorako prozesua, gerra karlistak, foruen galera… Ameriketan egon arren, Iparragirrek gertutik jarraitu zuen egoera politikoa”, azaldu du Aranburuk.

Diru bilketa, etxeratzeko

Gero eta herrimin handiagoa zeukan, eta itzuli egin zen 1877an, zortzi seme-alaba eta Kerexeta bera Ameriketan utzita —haurdun zegoen—. “El Correo Español egunkariak diru bilketa bat antolatu zuen Iparragirre etxera itzul zedin. 2.000 peso inguru batu zituzten. Ez joateko eta diru horrekin gure artaldea osatzeko eskatu nion, baina ez zidan kasurik egin. Bakarbakarrik utzi ninduen”, horixe Kerexetaren hausnarketa.

Adore handiz egin zuen aurrera Kerexetak. Hala dio Argia aldizkariaren 1921eko albiste batek: “Senarra, Joxe Mari, maitemaite zuen. Haren hutsak askotan bete zituen, eta, seme-alabak bizi bidean jartzeko, senarrak baino ardura handiagoa izan zuen. Baita behar ere. Joxe Marik egiteko horietan baino gogo gehiago jartzen zuen bertso berriak asmatzen eta gitarra jotzen, eta gitarra eta bertsoak zutabe txarrak ziren etxeari eusteko”. Kerexetak, halere, azken egunera arte maite izan zuen Iparragirre. “Gaur egungo ikuspegitik ulertzeko zaila izan daiteke, baina ez dugu epaitu behar”, amaitu du Luzuriagak.


1918an «bezain garrantzitsu»

Eusko Ikaskuntza eratu zuten instituzioek babesa berretsi diote erakundeari, sorreratik ehun urtera. Adierazi dute «ezagutza sortzen laguntzen duen gizarte zibilaren adierazle» dela Eusko Ikaskuntza


Irune eta Idoia Neska Korrikan

Apirilaren 7an Idoia eta Irunek parte hartu zuten Azkaingo 9. Neska Korrikan. Halako gisako lasterketan parte hartzen zuten lehenbiziko aldia izan da eta arras kontent gelditu dira, 206 partehartzailetatik 160 eta 167garrenak gelditu baitira. Eta horretaz gain Idoiari ardigasna eta erreximenta pote bat tokatu zaizkio egindako zozketan.


Bilboren nortasuna(k)

Loraldia Festibalaren barruan, martxoaren 16an Lutxo Egia idazleak eta Mikel Inunziaga musikariak eskainitako

Hiri hori da hiri hau emanaldiaren kronika.

Aurtengoa hirugarren edizioa bada ere, udaberri hastapenean Bilbon sustrai sendoak bota dituen egitasmoa da Loraldia, urtetik urtera luzeago, oparoago eta zabalago. Ikuspegi garaikidetik euskal kulturari begiratzeko leihoa da Loraldia eta, Azkuna Zentroko hitzaldi-kontzertuan, hiria bera izan zen protagonista. Meatzaleak programaren eta Loraldiaren arteko lankidetzari esker, Hiri hori da hiri hau aurkeztu zuten Lutxo Egia idazleak eta Minel Inunziaga, Inun, kantautoreak.

Lekua, ezin aproposagoa. Bilboren eraldaketaz hausnartzea izan zen hitzaldi-kontzertuaren helburua, Guggenheim Museoaren titaniozko distirak hiria nola aldatu duen aztertzea. Azkuna Zentroa, behinola ardo usain sarkorreko alondegi, diseinuzko eraikin kulturala da egun. Azalarekin batera aldatu ote da Bilboren mamia, alondegi zaharrean bezala? Lehengo eta oraingo Bilboren nortasuna bat eta bera al da? Horiexek Egiak eta Inunek plazaratutako zalantzak. Alegia, hiri hura ote da hiri hau?

Hotsa. Portuko iskanbilak. Ondoren, Abbaren Take a chance on me, Inunen ahotsaren eta gitarraren bidez. Hala hasi zen saioa. “Paisaia begia da, baina belarria ere bai, eta sudurra”, horra Lutxo Egiaren baieztapena. 1990eko hamarkadan, itsasadarraren ertzeko fabrika ketsuek pasealekuei, parkeei eta museoei utzi zieten lekua. Bilboren itxura aldatu zuen horrek. Garai bateko zaratak eta usainak –kiratsak– desagertu ziren.

Hurrengo ordubetean, desagertutako Bilbo haren eta errealitate bihurtutako Bilbo utopikoaren arteko talkaz gogoeta egin zuen Egiak, Inunen doinuek lagunduta. Guggenheim Museoa eraiki izana, zenbateraino izan da etena hiriaren nortasunean? Erantzunak baino, galderak bota zituen. Lehen autentikoagoa zen Bilbo, ala iragana idealizatu dugu? Itxurakerian galdu gara? “Simulakroaren munduan, kartoizkoa benetako bihurtzen da”.

Euskal literaturak zeresana izan zuen Egiaren eta Inunen hausnarketan. Euskal idazle ugari erakarri dituen zurrunbiloa da Bilbo, baina hiria aldatzen joan den bezala, idazleen ikuspuntua ere ez da bera garai batean edo bestean. Bernardo Atxaga aipatu zuen Lutxo Egiak lehenik, asteasuar bilbotartua. Haren atzetik etorri ziren Miren Agur Meabe, Koldo Izagirre, Jon Alonso, Jon Arretxe, Irati Jimenez, Blas de Otero, Itxaro Borda eta abar. Eta, jakina, Gabriel Aresti. “Londres da Dickens, Dublin da Joyce, Donostia da Saizarbitoria. Bilbo da Aresti”, bota zuen Egiak.

Bien bitartean, Inunek hainbat abestiren zatiak kantatu zituen, Bilbo eszenatoki edo protagonista duten piezak. Eta Donostia. Bilbo baita Donostia ez den guztia, eta Donostia Bilbo ez den guztia. Ala ez? Inunek entzule guztiak harritu zituen Donostiari eskainitako rap gisako abesti batekin. Sarriegiren Donostiako Martxa zen doinuaren oinarria.

Ziurtasunak baino, zalantzak agertu zituzten Egiak eta Inunek, entzule bakoitzak gogoeta egin zezan. Euskal idazleak bidelagun, jauzika ibili ziren: fabriketatik museoetara, Abandoibarratik San Frantziskora, auzo herrikoietatik gentrifikaziora, abangoardiatik bazterkeriara. Bi Bilboren arteko tentsioa dago? Bilbo bakarra da, baina geruzaz osatua, Egiaren ustez. “Gezurrezko Bilbo baino egiazkoagorik ez dago”. Azken finean, hiri hori ere bada hiri hau.


'Amama' galako

Harrera beroa izan du Asier Altunaren filmak Donostiako Zinemaldian.. Iragana ohorez lurperatu eta ondarea jasota jarraitzeaz dihardu, berezkoa duen estilo artistikoan


Rousseffen auziari oniritzia eman dio Senatuko batzordeak

Presidentea behin betiko kargutik kentzeko aholkatzen duen txostena onartu du, "Konstituzioaren aurka" egitea leporatuta. Irailaren hasieran hartuko dute erabakia.

Olinpiar Jokoen segurtasuna zalantzan jar lezakeen beste arrazoi bat eman du Brasilgo krisi politikoak: Dilma Rousseff presidente kargutik kendu izanaren auziak ez du atzera itzulerarik, kasua aztertzen duen Senatuko batzordeak hala erabaki duelako. Izan ere, Antonio Anastasia kasuaren instruktoreak egindako txostena ontzat jo du batzordeak. Haren kontrako akusazioek «indar handia» dutela dio txostenak. Besteak beste, «Konstituzioaren aurka egitea» leporatzen dio. Erabakia hartzearekin batera manifestariek ohikoak dituzten lekuetan segurtasun neurri bereziak hartu dituzte.

Impeachment-aren prozesu korapilatsua espero baino azkarrago doa, eta auzi politikoa abuztuaren 26an izango da. Irailaren 1ean edo 2an emango dute senatariek behin betiko erabakia, bidean ezer nahasten ez bada. Erabakia hamalau senatarik babestu dute, eta bostek soilik egin dute kontra. Behin batzordeak onartuta, Senatuak berak bozkatuko du datorren asteartean, eta nahikoa izango da gehiengo sinplea lortzea, alegia, 81 senataritik 41en aldeko botoa. Horrela balitz, Ricardo Lewandowski Auzitegi Goreneko presidenteak Senatuko osoko bilkurara daituko du abuztuaren 26rako, eta bilkura horretan gehiengo kualifikatua beharko du erabakiak. Bost egunean jakingo da Rousseff kenduko duten, Olinpiar Jokoak amaitu eta bost egunera.

Prozesua azkartzeko arrazoiak ez dira ofizialki jakinak, baina senatuko iturrien arabera, Michel Temer jarduneko presidenteak horrela nahi izan du. Rousseffen presidenteorde izandakoak, ustez G20ko goi bileraren aurretik erabaki nahi du, hara presidente gisara joateko. Bilera hori irailaren 4an eta 5ean izango da.

Temerren aldekoek, ordea, ukatu egin dute baieztapen hori. «Prozesua erabateko neutraltasunarekin eramaten ari da», azaldu du PMDBko alderdikide eta Senatuko buru Renan Calheirosek.

Baina itxura guztien arabera, Rousseffek hiru hilabete kargutik kanpo egin ondoren, ez da presidentetzara itzuliko, eta kargutik kentzen duten Brasilgo bigarren presidentea izango da. Fernando Collor de Mello (1992) izan zen lehena. Oposizioak ziurtzat jotzen du 60 boto dauzkala boteretik kanporatzeko: 54 behar ditu. Rousseffen aldekoek, ordea, esperantza ez dute galtzen.

Prozesu nahasia

Dilma Rousseffen aurkako prozesu politikoa abiatu zenetik, bata bestearen atzetik izan ditu astinaldiak Brasilgo politikak. Arrazoiak ere zalantzan daude: Kongresuaren baimenik gabe aurrekontu publikoa handitzea leporatzen diote, baina hori egitea ez da kargutik kentzeko modukoa; prozesu administratiboa zabaltzea nahikoa litzateke. Zergatiaz gainera, prozesua bera zalantzan jarri izan dute: Waldir Maranhao Diputatuen Ganberako presidenteak Rousseffen aurka apirilaren 17an egindako bozketa baliogabetzat jo zuen maiatzaren 10ean, baina, hurrengo egunean. Apirilaren 17an auzi politikoaz erabakitzeko bozketan irregulartasunak egon zirela argudiatu zuen; diputatu askok bozkatu aurretik jakinarazi zutela botoa, eta alderdi batzuek diputatuei zer bozkatu esan zietela. Oposizioak, ordea, Auzitegi Gorenera jo zuen Ganberako jarduneko presidentearen gehiegikeria bat zela argudiatuta. PT Rousseffen alderdia ere saiatu da prozesua geldiarazten, baina ez du lortu.

Brasilgo politika bitan banatuta dago, eta herritar askok batera edo bestera egiten dute, baina Michel Temer jarduneko presidenteak ere ez ditu herritar gehienak konbentzitzen. Datafolhak egindako azken inkestaren arabera, herritarren %62k hauteskundeetara deitzea nahi dute, eurek erabaki dezaten presidentea, ez gaiztotuta, interesez betea eta eta ustelkeriaz zipriztindua dagoen klase politikoak.


Elgetako Estatutua onartu zela 75 urte

Gaur, urriak 7, betetzen dira 75 urte Euskadik lehen Lehendakaria izan zuela eta lehen Jaurlaritza osatu zela. Gernikako arbolaren aurrean zin egin ostean, kargua hartu zuen Jose Antonio Agirrek. Lehen euskal gobernu hartako kide izan zen Telesforo Monzon bergararra ere, Gobernazioko sailburu, hain justu ere. EAJ, Izquierda Republicana, PSOE, PCE, EAE/ANV eta Union Republicana alderdiez osatutako kontzentrazio gobernua osatu zuten, II. Errepublikaren garaian; Francoren tropak matxinatuak ziren ordurako. 75 urte dira, era berean, Intxortako frontean, eta inguruan, Kanpanzarren-eta, Frankistei aurre egin zietela. Hori dela-eta, ekitaldia antolatu dute Elgetan domekarako.

Estatutua, Elgetako Estatutua bezala ere ezaguna, egun batzuk lehenago onartu zuten eta ondoren eratorri ziren Eusko Jaurlaritza eta Lehendakaria. Araba, Bizkaia eta Gipuzkoarako Estatutua izan zen; Nafarroa, kanpoan geratu zen. Nahiz eta, urte batzuk lehenago, Agirrek ahaleginak egin, lau lurraldeendako Estatutua osatzeko. Hala, hortaz, 1936ko urrian onartu zen euskal Estatutua.

Euzko Gudarostea

Indarrean zen II. Errepublikaren alde eta Frankoren aurka borrokatu zen Jaurlaritza, eta frankistei aurre egiteko Euzko Gudarostea sortu zuen. Telesforo Monzonen egitekoa izan zen hori.

Francok Espainiako Gerra irabazi ostean, erbesteratu beharra izan zuen Agirre Lehendakariak eta, harekin batera, Monzonek eta Jaurlaritzako beste kideek ere, milaka herritarrek bezala. Franco hil ostean, eta Espainian demokrazia eta Monarkia parlamentarioa ezarrita, 1979an, onartu zen bigarren euskal Estatutua, Gernikakoa, berau ere hiru lurraldetakoa, Nafarroa kanpoan uzten zuena.

Beste lau lehendakari

Agirreren ostean, beste lau lehendakari izan ditu Euskadik: Garaikoetxea, Ardantza, Ibarretxe eta Lopez. Guztiak EAJkoak, azkena izan ezik, gaur egungo Patxi Lopez (PSE-EE).

Eusko Jaurlaritzak omenaldia eskainiko die Gernikan, gaur goizean, lehen Eusko Jaurlaritza hura osatu zutenei. Eta, asteroko sailburuen kontseilua Gernikan bertan egingo du Jaurlaritzak. Elgetan, domekan, berriz, Intxortako frontean Frankoren tropen aurka borrokatu zirenei egingo diete omen.


Labiaga-Toki Ona: aukera guztiak, nola?

Izan zen duela 10-12 urte gure zonaldean behar den bezalako ikastetxe nagusi bat sortzeko aukera. Horretarako ikastetxe guztiak bilera batetan elkartu ziren, ikastetxe nagusi hori denen artean eta adostasunez diseinatzeko intentzioakin.

Bainan ez zen lortu. Ez ziren ados jarri. Eta bi proiektu desberdinetan banatu ziren: batetan bi ikastolak bildu ziren “Labiaga” proiektuan. Bertzean gainontzeko ikastetxeak bildu ziren “Toki Ona” proiektuan.

Geroztik “Labiaga” borrokan dabil ez duelako bere proiektua legeztatzea lortzen. “Toki Ona”k berriz ezin du bere eskeintza guztia martxan jartzen ahal ez delako nahiko ikasle kopururik elkartzen. Gurasoen aldetik berriz, hauxe ikusten dugu: alde batetik “Labiaga” eta “Toki Ona” proiektuen artean aukeratzen ahal izatea abantaila bat dela guretzat. Bainon bertze aldetik bi ikastetxe izate horrek desabantailak ere ekartzen dituela ikusten dugu: ez dagoelako ikasle nahiko elkartzen, ez ikastetxe batean ezta bertzean, baliabide batzuk eskeintzen ahal izateko.

Adibidez:

- Nere seme/alaba DBH 2. mailan gaizki dabil, eta ez dut errepikatzea nahi. Ba, aukera bat badago DBH 3. maila berezi bat sortzeko bera bezala dauden bertze ikasleekin, eta horrela aintzinago gainontzekoen martxa hartzen ahal izateko.

- Gauza bera gertatzen ahal da DBH 4. mailan: talde berezi bat sortu ez gero titulua lortzeko aukera izanen luke.

- Ikasgai konkretu batzutan zailtasunak dituzten ikasleek harreta berezia jasotzen ahal izanen zuten, ikasleen kopurua nahikoa balitz.

- Ikasleek urtero hautatzen ahal dituzten aukerako ikasgaiak zabalagoak izanen ziren, zenbat eta ikasle gehiago izan.

... eta horrela bertze baliabide gehiago, non eta ikasle kopuru zabala behar den martxan eman ahal izateko.

Laburbilduz, azkeneko 10-12 urtetatik honat gure zonaldean bi arazo gelditu zaizkigu:

Bat: “Labiaga” proiektuaren alde daudenen borroka, eta hauek beren proiektua aurrera ateratzeko daukaten eskubidea.

Bi: Gure umeak ahal bezain ongi atendituak izatea dugun eskubidea, eta hori oraingo egoera banatu honetan ez da lortzen. Ikasle guztiak elkarturik heziketa hobeagoa izanen zutelakoz... eta hori da nahi duguna: baliabide guztiak hezkuntza hobeago baterako.

Nola moldatu bi arazo hauek? nola uztartu bien arteko irtenbide bat? ; Ez ote da egoera hau osotasun batetik hartu behar eta ez ikastetxe bakoitzaren interesetatik?. Ez ote dute ikastetxeek haien artean moldaketa bat bilatu beharko? (10-12 urte atzera eginez); Gurasoek kapaz gara behar dugun hori eskatzeaz? ; Herrietako Udalek ere ez ote dute zertxo bait laguntzen ahal?

Gure zonalde honetan arazoak ditugu. Hitz egin beharko ginuke GUZTIENTZAT hoberena zer den bilatzeko. Bildu beharko ginateke. Eztabaidatu beharko ginuke. Guztion arazoak dira. Gurasoak, zer diozue?...

Guraso batzuk.


"Alienatuta gaude gazteak, salbaziorik ba ote daukagun? Baietz pentsatu nahi dut"

Glaukoma mutil tolosar, donostiar eta irundarrez osaturiko taldea da, Bonberenea Gaztetxearen inguruan sortua. Bigarren diskoa plazaratu berri dute, Vol 2, lehen diskoan urratutako bidea sendotzera datorrena. Juantxo Arakama abeslari eta hitzen egileak azaldu dizkigu nondik norakoak.

Glaukoma begiko gaixotasun larria da, eta zenbaitek marihuanaz arintzen du gaitzak eragindako mina. Juantxo Arakama (ahotsa) eta Iker Pando (gitarra eta ahotsa) ikaskideak Jokin Albisuarekin (gitarra) gitarra klasikoz kalean reggae musika abesten hasi ziren orain dela lauzpabost urte. Are gehiago zaletu zirenez, 2010ean Asier Arandia (baxua) eta Pablo Rubio (bateria) batu zitzaien eta taldea sortzea erabaki zuten Tolosako Bonberenea Gaztetxearen inguruan. Glaukoma taldea bilakatu zen beraz, haien (eta gure) mina arintzeko bidea. 2011n Tolosaldeako beste hiru talderekin batera Sputnik 11 izeneko bilduma kaleratu zuten. 2012an heldu zen taldearen lehen diskoa (Vol.1) eta zur eta lur utzi gintuzten: sinesgarritasun handiz egindako reggae, rap eta ragamuffina euskaraz, gaztelaniaz eta ingelesez. Sasoi batean isilik egon ostean, 2013ko udazkenean Vol.2 eman zuten argitara, eta Japoniara joan ziren biran. Bigarren disko hau ilunagoa, raperoagoa eta askoz landuagoa da, ñabardura ugari du, eta Juantxoren hitzak are eta borobilagoak dira. Gazteak dira, baina musikari eta hitz sortzaile onak, eta Euskal Herrian hain ohikoak ez diren estiloak lantzen ziurtasun handia erakutsi dute, pauso txiki baina irmoak eman baitituzte. “Argi daukagu nora joan nahi dugun, baina horretarako zalantzak gainditu behar dira”, diosku taldeko abeslari eta hitzen egile Juantxo Arakamak.

Agerian da disko honetan estilo eta sonoritate mota asko landu nahi dituzuela.

Bai. Reggaea eta rapa ardatz izanik, bi estilo hauen inguruan dabilen edozein soinu izan daiteke guretzat egokia: dancehall-a, drum&bass-a, dubstep-a...

Kantuak are eta jantziagoak dira disko honetan. Zaila izaten da kantuari akabera ematea?

Disko honen sorkuntza prozesua nahiko luzea izan da. 2013ko otsailean hasi eta abuztu arte aritu ginen kantuak sortzen kontzerturik eman gabe. Azken unera arte aritu ginen kantuei bueltak ematen eta konponketetan. Buelta asko ematen dizkiegu abestiei, bai.

Urtero konstanteak izan eta 7 kantuko iraupen ertaineko diskoak kaleratu. Planifikazioa?

Urratsez urrats egiten dugu. Badakigu hurrengo pausoa zein izango den, baina horren atzetik etorriko dena eman beharreko hurrengo pausu horrek esango digu. Bonbereneako azpiegiturak ahalbidetzen digu hori.

Egunon izango da seguruenik ajeari buruz eta, hein batean, gau-egunaren dikotomiari buruz idatzitako kantu sinesgarri eta deskriptiboena. Musika mundua eta musikariak gauari lotuta egongo dira beti?

Uste dut musikariek musikari bezala ez daukatela zertan gauari lotuta egon, pertsonak gara gauari lotuta gaudenak. Hala ere ezin dut musikarik gabeko gaurik imajinatu, hori egia da.

Oihaneko hotsak buruan ditudala idaztet. Non kokatzen duzu oihana? Zein ‘animaliak’ inspiratzen zaituzte?

Oihana nire burua da idazten ari naizenean. Mundua ere bada oihana, gure ingurunea, “ni”-a osatzen duen guztia ia-ia. Mundu horren hotsak buruan izaten saiatzen naiz idazterakoan. Bi hankadun animalia asko daude gure zementuzko oihanetan, inspiratzeko modukoak.

Glaukoma deskubritzean gehien harritu ninduena izan zen gazte zuri gipuzkoar batzuek raggamuffina, reggaea eta hip-hopa hain modu sinesgarrian egitea. Gaur egun, edozein esparru geografikotan landu daiteke edozein estilo ondo? Internetek ahalbideratzen du?

Berdin zaio jatorria edo non bizi zaren, garrantzitsuena egiten duzun horretan sinestea da. Internet sekulako tresna da munduko edozein txokotako edozein musika aurkitzeko. Zalantzarik gabe, gauzak erraztu egin dizkio mundu guztiari.

Euskal Herria igandero ‘Viendo el Conquis’, ta atzo juergan trago bat ‘con Goñi y sus compis’... Zuek kalea ondo ezagutzen duzue. Euskal Herriko gazteok Espainiakoek bezala, jada ez daukagu salbaziorik? Alienatuta gaude?

Euskal Herriko gazteak, Espainiako gazteak eta sistema kapitalistaren agindupean dauden herrialde guztietako gazteak gaude alienatuta. Salbaziorik ba ote daukagun? Pentsatu nahi dut baietz. Musika bera alienaziorako tresna bat izan daiteke edo alienazioaren aurka borrokatzeko tresna bat, erabilpenaren arabera.

Hip-hopak gero eta indar handiagoa hartu du taldean.

Ez dugu modu kontzientean egin, baina egia da rapak indar handiagoa duela aurreko diskoan baino. Hala ere ez ditugu dancehall eta raggamuffina ahaztu.

Euskararekin batera, ingelesa eta gaztelania ere erabiltzen dituzue. Metrikak erakarrita? Bestelako publikoari ere mezua heldu nahian?

Ez bata eta ez bestea. Euskara eta gaztelania egunerokoan erabiltzen ditut, baita ingelesa ere, musika entzule gisa. Idazterakoan ez diot nire buruari inolako mugarik jartzen, gorputzak eskatzen didan moduan egiten dut.

“Hitza lan eskerga, sorkuntzaren zerga, hezkuntza-sistemak ulertzen ez duen jerga”. Eta paradoxikoki hip-hopa da gaur egun gazteei mezuak helarazteko modu eraginkorrenetako bat, ezta?

Bai. Badago Public Enemy taldeko Chuck D famatuaren esaldi bat: “Rap-a da beltzen CNNa”. Musikak beti dauka ahalmen horixe, jendeari mezuak helaraztekoa.

Bidenabar, bertsolaritza hain ondo baloratuta dagoen honetan, hip-hopak underground ezkutuenean jarraitzen du.

Hala dirudi. Dena den ez naiz ausartzen undergrounda zer den esatera, beste batzuentzat zeregin hori.

“Musu-truk egindako lanaz bustita gure notak, zuei esker dirau burujabetzaren errotak” esaldiak balio dezake zuen burua eta jarrera definitzeko?

Esaldi horrek, Haritik tiraka abestiak bezalaxe, Euskal Herrian kultura autogestionatu bat sortu eta mantentzeko lanean diharduen jendea omentzeko balio du. Guretzat eredu dira pertsona eta talde horiek, eta saiatzen gara haien jarrera antzekotzen eta eurengandik ikasten.

Lejos del silencio, besteak gutxietsi gabe, poesia hutsa da... Zer dute bat Glaukomak eta Lagrimas de Sangrek?

Ikerrek Bartzelonako Lagrimas de Sangre taldea ezagutu zuenean txundituta geratu ginen. Haiei ere asko gustatu zitzaien gurea eta proposatu genien kantu bat osatzea diskorako. Batzen gaituena musikarekiko maitasuna da eta gustatzen zaiguna egiteko borrokatzea. Microbio MCren leloak dion bezala: “Yo no tengo miedo, eso no me asusta, yo he venido al mundo para hacer lo que me gusta”. Uste dut bete-betean asmatu zuela esaldi horrekin, bi taldeok bat egiten dugulako.

Bada Euskal Herrian hip-hoparen inguruko talde eszenarik?

Euskal Herrian zenbat estilo-eszena dago? Nik badakit euskal eszena bat dagoela, baina hortik aurrera ez dakit besterik...

Hip-hopak barrura begiratzea eta psikoanalisia ditu oinarrian Al beat de hits kantuak erakusten duen moduan?

Bai. Rapak, musikak orokorrean eta koaderno ziztrin batek, beti balio dezakete edozeren inguruan idazteko edo abesteko. Norberaren korapiloak eta galderak ere abestu daitezke. Entzuten duenarentzat edota abesten duenarentzat aberasgarria izan daitekeen edozer sartu daiteke abesti batean, zergatik ez?

Zeren bila joan zineten Japoniara?

Gure nahia Bonberenea ordezkatzea izan zen hasieratik, gaztetxetik hainbeste talde japoniar igaro ondoren. Nik pertsonalki egiaztatu dut, nahiz eta kultura ezberdin bat izan, beste kontinente batean egon eta hizkuntza eta beste hainbat gauzez ezer ez ulertu, ez garela hain ezberdinak. Are gutxiago musika badago tarteko. Dantza, melodiak eta erritmoak unibertsalak dira, pertsonak bezalaxe.

Zer daukate hip-hop, reggae, jungle, dub eta antzeko doinu beroek zuek hainbeste erakartzeko?

Flow-a. Flow-rik gabe ez dago ezer.


C.C. BURUNDA TxE

Aste buru ona gure txirrindularientzat pasatakoa.

Juniorrek bi lasterketa izan dituzte eta biak taldeeka erlojuaren aurka. Ostiralean Andoinen (Araba) egon ziren eta ez ziren gauzak nahi bezala atera eta 20º bukatu zuten, Igande goizean berriz Tafallan bikain ibili ziren eta hemen 2ª izan ziren.

Kadeteek berriz Villatuertan izan zuten lasterketa eta hemen ere bikain ibili ziren. Unai Aznarrek lasterketan 2º postua eta lehenengo urteko kadeteetan 1ª izan zen eta Iker Mintegik 10ª bukatu zuen.

Eskoletako neska mutilak berriz, Larunbat arratsaldean Tafallaraino joan ziren NKJ bigarrengo jardunaldia ospatzera eta osso ongi ibili ziren bai ginkana bai lasterketetan.

ZORIONAK ETA ANIMO DENEI ! !!!!!! !


Erregeak zailtasunak izan ditu Pazkoko hitzaldia irakurtzeko

Juan Carlos I.a Espainiako erregea azaroan ebakuntza egin ziotenetik Zarzuelatik kanpo egin duen lehen ekitaldi ofizialean izan da gaur.

Juan Carlos I.a Espainiako erregea azaroan ebakuntza egin ziotenetik Zarzuelatik kanpo egin duen lehen ekitaldi ofizialean izan da gaur.

Errege Jauregian izan da, Pazko militarraren ekitaldian. Bi makulurekin lagunduta iritsi da, eta zailtasunak izan ditu hitzaldia irakurtzerakoan.

Espainiako segurtasun indarrei egindako lana eskertu die, eta espainiarren ongizaterako eta segurtasunerako elkarrekin lanean jarraitzeko eskatu die.

Ekitaldian, besteak beste, Espainiako errege-erreginak, Asturiasko printze-printzesak eta Espainiako Gobernuko presidentea eta Defentsa eta Barne ministroak egon dira.


Erromatarren eta Pirinioen gaineko hitzaldia

Mertxe Urteaga Oiasso erromatar museoko zuzendariak eta Cira Crespo historialariak Erromatarrek Pirinioetan utzitako ondarea izeneko hitzaldia emango dute etzi, Oiasson, 19:00etan. Garai haien eragina aztertuko dute.


Azpeitiko Ikastola Ikasberrikoek ikasturte bukaerako jaia ospatu dute

Azpeitiko Ikastola Ikasberrikoek atzo, larunbata, ospatu zuten Ikastolaren Eguna. Hala, 2016-2017 ikasturtearen bukaerako jaia egin zuten. Jaiaren barruan, batxilerra bukatu dutenei orlak banatu zizkieten, eta segidan, Haur Hezkuntzako haur eta irakasleek hainbat dantza egin zituzten ikastolaren atarian. Ondoren, txikienek esku lanetan jarduteko aukera izan zuten eta Lehen Hezkuntzakoek hainbat jolas egin zituzten. Bazkariaren ondoren, puzgarriak, play back-a, antzerkia eta Kupelarekin erromeriaz gozatzeko aukera izan zuten ikasle, irakasle eta gurasoek.


Khashoggiren arrastoak bilatu dituzte kontsuletxearen furgoneta batean

Saudi Arabiako kontsuletxearen Mercedes Vito furgoneta bat hiru orduz miatu dute Turkiako auzitegiko medikuek. Ibilgailua kazetaria desagertu zen eguneko grabazio batean agertzen da.

Saudi Arabiako kontsuletxearen furgoneta bat arakatu dute gaur Turkiako auzitegiko medikuek, Jamal Khashoggi kazetaria bertan eraman ahal izan zutelako, bertako komunikabideek jakinarazi dutenez. Saudi Arabiako kazetaria urriaren 2an desagertu zen, enbaxadan sartu ondoren.

Saudi Arabiako kontsuletxearen Mercedes Vito furgoneta bat hiru orduz miatu dute auzitegiko medikuek. Ibilgailua kazetaria desagertu zen eguneko grabazio batean agertzen da, Yeni Safak egunkariaren arabera.

Khashoggi eraikinean sartu eta bi ordu geroago, furgoneta kontsuletxetik atera eta kontsularen egoitzara joan zen; 200 bat metroko ibilbidea.

Auzitegiko medikuek furgoneta produktu kimikoekin aztertu dute, arrasto genetikoak aurkitzeko. Turkiako segurtasun indarrak Khashoggi desagertu zen egunean erabilitako kontsuletxeko beste ibilgailu batzuk ikertzen ari dira.

Belgradeko basoan bilatu zuen Turkiako Poliziak ostegunean, Istanbuleko probintziaren ipar-mendebaldean, eta baita Yalova probintzian ere, Marmara itsasoaren bestaldean.

Abdulhamit Gul Turkiako Justizia ministroak ostegunean adierazi zuenez, “ikerketak gutxi barru emaitza ematea” espero du Gobernuak. Eraikin diplomatikoetan sartzeko Saudi Arabiaren baimena beharrezkoa zen, eta horrek ikerketa atzeratu duela argudiatu du ministroak.

Khashoggi kazetaria iaztik erbestean zegoen, Ameriketako Estatu Batuetan. Saudi Arabiako monarkiaren autoritarismoa gogor kritikatu izan du kazetariak. Istanbuleko kontsuletxean sartu zen tramite burokratiko bat egiteko, baina ez zen berriro atera.

Kazetaria kontsuletxean torturatu eta hil zutenaren frogak dituztela filtratu dute Turkiako eta atzerriko komunikabideek, baina Ankarako Gobernuak ez du ofizialki baieztatu.


Kresala Elkartea saritu dute, berdintasunaren alde lan egiteagatik

Kresala Elkartearen danborradan irten ziren lehen aldiz emakumeak 1980. urtean. (Argazkia: Estitxu Zabala)

‘I. Hondarribia, Berdintasunaren Hiria Saria’ jaso du Kresala elkarte donostiarrak. Hondarribiko Jaizkibel konpainiak antolatutako saria izan da, eta jaietan emakumeen parte hartzea sustatu duten pertsona edo taldeak aintzat hartzea du helburu. Lehen ekitaldi honetan, Donostiako Kresala, Zumarragako Irrintzi eta Tolosako Udaberri taldeak saritu dituzte. Hiru taldeek Jaizkibel konpainiaren zapi bana jaso dute.

Kresala Elkartearekin lehen emakumeek desfilatu zuten Donostiako danborradan, 1980. urtean. Tolosan, 2013ko San Joan egunean, bordon-dantzan aurrenekoz aritu ziren Udaberri dantza taldeko emakumeak. Eta Zumarragan, aurten izan da lehen aldia emakumeek gizonekin batera Antioko ezpata-dantzan parte hartu izan dutena.

Epaimahaiko kide izan den Garbiñe Biurrun epaileak sari banaketan jakinarazi zuenez, “jaiaren mamia aldatu gabe eta erakundeen laguntzaz, emakumeen parte hartzea lortu duten taldeen izenean” saritu dituzte Udaberri, Irrintzi eta Kresala. Biurrunekin batera, Maialen Lujanbio bertsolaria, Paul Rios Lokarriko koordinatzaile ohia, Xabier Lapitz kazetaria eta Nieves Alza, Hondarribia Saskibaloia klubeko presidente izandakoak osatu dute Hondarribia, Berdintasunaren Hiria sariko lehen ekitaldiko epaimahaia. Jaizkibel konpainiaren bigarren entseguaren atsedenaldian egin zuten sari banaketa, ostiralean, Hondarribiko kultur etxeko areto nagusian.

‘Hondarribia, berdintasunaren hiria’ sarien ekitaldia Hondarribiko kultur etxean. (Argazkia: Oarso Bidasoko Hitza)


Institutuko

proiektuaren

zirriborroa

aurkeztuko dute

Hezkuntza eta Enplegu batzordea izango da gaur Udalean, 18:30etan. Hernani Institutuko Hezkuntza proiektuaren zirriborroaren aurkezpena izango da puntuetako bat, eta azaroan zehar proiektua zabaltzeari buruz hastekoak dira.


Landaren arabera, Europako instituzioak "lupaz" aztertzen ari dira Madrilen jokabidea

35/02 auziko auzipetuek harreman bira egin dute nazioartean, eta nabarmendu dute Espainiako Gobernuaren jarrerak "haserrea eta harridura" eragin duela.

"Nazioartean haserrea eta harridura eragin du 35/02 auziak, eta Europako instituzioak Espainiako Gobernuaren jokabidea gertutik jarraitzen ari dira", azaldu dute Sabin Del Bado eta Karmelo Landak, Herriko tabernen auzian auzipetuak biak ala biak. Del Badok eta Landak aurreko astean nazioartean egindako harreman biraren nondik norakoak azaldu dituzte Bilbon emandako prentsaurrekoan, eta datorren astean hasiko den makroepaiketari begira, jakinarazi dute bilera erronda bat ere egin dutela Euskal Herriko alderdi politikoekin, sindikatuekin eta eragile sozialekin.

Nabarmendu dute Europako zein NBEtako Giza eskubideen babeserako sistema aztertzen ari dela Madrilgo Gobernuaren jokabidea eta "ondorio larriak" ateratzen ari direla nabarmendu dute. "NBEak eman zuen epaia 2009an: erakunde politiko bat legez kanpo utzia bada ere, bidezko aktibitate politikoa egitea ez da delitu penala. Horregatik, Europako parlamentua makropozesua aztertzen ari da. Bide honetan, egin diren irregulartasunak aztertzen ari da instituzio gorenetan.

Nazioarte mailan landu dituzten aurreneko harremanak, hain justu, Herriraren aurkako operazioa eman zen egun berean egin zituzten, hego zein ipar Irlandan. Bertan izan ziren Urko Aiartza, Sabin Del Bado eta igor Zulaika. Hala, Belfasten (Ipar Irlanda) Stormonteko parlamentuan hainbat talderekin bildu ziren; baita Martin McGuinnes Ipar Irlandako lehen ministro ordearekin eta presoen sostengu erakundeko ordezkarien ere. Harremanak sendotze aldera, esperientziak trukatu zituzten Sinn Feineko talde parlamentariekin.

Era berean, Dublineko kanpo harremanetarako batzordearen batzar batean hartu zuten parte, nahiz eta ohiko gai ordenatik kanpo egon. Laboristek eta Fine Gael alderdiak ere hartu zuten parte. Eskozian ere izan ziren, SNPko kideekin, gaia instituzioetan ere azter zedin.

Bestalde, Karmelo Landa, Haritz Lopez eta Iraide Lejarreta Estrasburgon izan ziren irailaren 30etik urriaren 2ra bitarte. Izan ere, aste horretan europar kontseiluaren asanblada parlamentarioa deituta zegoen , urtean lau aldiz egiten dena, eta talde guztiekin batzartzeko aprobetxatu zuten, eskuin muturreko alderdiekin salbu. Bruselan ere Europar Batasuneko parlamentuan bildu ziren talde guztiekin, ordezkari espainiarrak barne.